title: Suomi kesäparalympialaisissa 2016

text: Suomi osallistui Rio de Janeiron 2016 paralympialaisiin 26 urheilijan joukkueella. Yhteensä suomalaisia oli 11 eri lajissa. Avajaisissa Suomen lippua kantoi kouluratsastaja Katja Karjalainen.


title: Suomi kesäparalympialaisissa 2016

text: Minna Leinonen kilpailee luokassa SH2 10 metrin ilmakiväärin makuuammunnassa.


title: Suomi kesäparalympialaisissa 2016

text: Suomella on Rio de Janeiron paralympialaisissa kaksi jousiampujaa. Jean-Pierre Antonios kilpailee miesten W1-luokassa. Jere Forsberg kilpailee miesten taljajousessa.


title: Suomi kesäparalympialaisissa 2016

text: Miesten joukkue pääsi mukaan maalipalloturnaukseen sijoituttuaan hopealle maalipallon MM-kilpailuissa 2014. Suomen joukkueessa pelaavat Miika Honkanen, Jarno Mattila, Erkki Miinala, Ville Montonen, Petri Posio ja Markus Tihumäki.


title: Suomi kesäparalympialaisissa 2016

text: Suomen ainoa purjehtija on Niko Salomaa, joka kilpailee 2.4mr-luokassa.


title: Suomi kesäparalympialaisissa 2016

text: Suomella on kisoissa mukana kaksi maantiepyöräilijää. Jarmo Ollanketo kilpailee TB-luokassa, jossa hänen pilottinaan toimii Tommi Martikainen. Luokassa H3 kilpailee Jani Peltopuro. Kumpikin pyöräilijä osallistuu sekä maantieajoon että aika-ajoihin.


title: Suomi kesäparalympialaisissa 2016

text: Suomen ainoa pöytätenniksen pelaaja on Esa Miettinen, joka pelaa luokassa 9.


title: Suomi kesäparalympialaisissa 2016

text: Suomen ainoa edustaja ratsastuksessa on Katja Karjalainen, joka kilpailee sekä vapaa- että mestaruusohjelmassa. Hänen vammaisuusluokkansa on 1a. Myös Jaana Kivimäellä oli edustusoikeus Rio de Janeiroon, mutta hän loukkaantui heinäkuussa 2016.


title: Suomi kesäparalympialaisissa 2016

text: Suomen ainoa triathlonisti on Liisa Lilja, joka kilpailee luokassa PT2.


title: Suomi kesäparalympialaisissa 2016

text: Suomella on Rio de Janeiron paralympialaisissa mukana kolme uimaria. Antti Latikka kilpailee luokassa S13. Leo Lähteenmäki kilpailee luokassa S9. Meri-Maari Mäkinen ui luokassa S7.


title: Suomi kesäparalympialaisissa 2016

text: Suomen ainoa voimanostaja on Juhani Kokko, joka kilpailee miesten alle 59 kg sarjassa.


title: Suomi kesäparalympialaisissa 2016

text: Suomella on mukana seitsemän urheilijaa ja yksi opasjuoksija. Näistä viisi on pyörätuolikelaajia.


title: Miika Honkanen

text: Miika Honkanen (s. 21. heinäkuuta 1989) on suomalainen maalipalloilija. Honkanen edustaa seuratasolla Näpäjää. Hän oli voittamassa EM-hopeaa vuonna 2015. Hän edusti Suomea Rio de Janeiron paralympialaisissa 2016.


title: Jarno Mattila (maalipalloilija)

text: Jarno Mattila (s. 1. tammikuuta 1985) on suomalainen maalipalloilija. Mattila edustaa seuratasolla Dragonsia. Mattila oli mukana Lontoon paralympialaisissa, jossa hän voitti olympiakultaa. Mattilalla on MM-hopeaa vuodelta 2014. Hänellä on myös EM-kultaa vuodelta 2011, EM-hopeaa vuodelta 2015. Hän edusti Suomea Rio de Janeiron paralympialaisissa 2016.


title: Ville Montonen

text: Ville Montonen (s. 27. huhtikuuta 1986) on suomalainen maalipalloilija ja paralympiavoittaja. Montonen edustaa seuratasolla Näpäjää. Montonen oli mukana Lontoon paralympialaisissa 2012, jolloin Suomi voitti olympiakultaa. Hän on voittanut EM-kultaa vuonna 2011 ja EM-hopeaa vuonna 2015. Hän edusti Suomea Rio de Janeiron paralympialaisissa 2016.


title: Petri Posio

text: Petri Posio (s. 17. toukokuuta 1983) on suomalainen maalipalloilija ja paralympiavoittaja. Posio edustaa seuratasolla Pro Näpäjää. Posio oli mukana jo Ateenan paralympialaisissa 2004. Hän oli myös neljä vuotta myöhemmin mukana Pekingin paralympialaisissa. Vuoden 2012 Lontoon paralympialaisissa hän saavutti paralympiakultaa. Hänellä on myös MM-hopeaa vuodelta 2014. EM-kilpailuissa hän on saavuttanut kultaa vuonna 2011 ja hopeaa vuonna 2015. Hän edusti Suomea Rio de Janeiron paralympialaisissa 2016. Rio de Janeirossa hän toimi Suomen joukkueen kapteenina.


title: Markus Tihumäki

text: Markus Tihumäki (s. 29. tammikuuta 1994) on suomalainen maalipalloilija. Tihumäki edustaa seuratasolla vantaalaista Aisti Sportia. Hän edusti Suomea Rio de Janeiron paralympialaisissa 2016.


title: Musti, sotakoira

text: Musti, sotakoira on punkyhtye Kollaa kestään single, joka julkaistiin maaliskuussa 1978 levymerkillä Poko Records. Nimikkokappale äänitettiin Microvoxilla 28. marraskuuta 1977 ja ”Tähtien rauha” 20. tammikuuta 1978. Kappaleen äänitti Pekka Nurmikallio.


title: Musti, sotakoira

text: Vuonna 2010 Combat Rock Industry julkaisi singlestä 500:n kappaleen uusintapainoksen.


title: Ahvenanmaan poliisilaitos

text: Ahvenanmaan poliisilaitos (), myös Ahvenanmaan poliisi, on Ahvenanmaan maakunnan hallituksen alainen poliisiorganisaatio. Ahvenanmaan itsehallintolain nojalla annettu tasavallan presidentin asetus poliisihallinnosta Ahvenanmaan maakunnassa säätää Ahvenanmaan poliisin tehtäviksi ”ylläpitää yleistä järjestystä ja turvallisuutta sekä suorittaa muut poliisille kuuluvat tehtävät”, jollei niitä ole annettu Suomen poliisin valtakunnallisille yksiköille. Ahvenanmaan poliisin toimintaa säätelevät myös Ahvenanmaan maakuntalait ja maakunta-asetukset.


title: Ahvenanmaan poliisilaitos

text: Ahvenanmaan poliisilaitos ei ole Suomen poliisin paikallispoliisilaitos, eikä se siten kuulu sisäministeriön alaisuuteen. Suomen poliisin valtakunnalliset yksiköt Keskusrikospoliisi ja Suojelupoliisi toimivat kuitenkin Ahvenanmaalla, Ahvenanmaan valtionviraston yhteydessä. Keskusrikospoliisilla on toimipiste Ahvenanmaalla.


title: Ahvenanmaan poliisilaitos

text: Ahvenanmaan poliisilaitoksella on 90 työntekijää, joista 66 on saanut poliisikoulutuksen. Laitoksen toimitilat sijaitsevat Maarianhaminan Strandgatan 27:ssä.


title: Kirjoituksia kellarista

text: Kirjoituksia kellarista on punkyhtye Kollaa kestään 7" vinyylisingle, joka julkaistiin huhtikuussa 1979 levymerkillä Poko Rekords. Vuonna 2012 Svart Records julkaisi siitä uusintapainoksen, joista 700 mustalla ja 300 valkoisella vinyylillä.


title: Kirjoituksia kellarista

text: Singlen takakannessa lukee "”Olipa kerran yhtye joka uskoi että soittotaito ei sittenkään ollut se tärkein juttu heidän elämässään.”"


title: Savo-Texas Sexmachine

text: Savo-Texas Sexmachine on punk metal -yhtye Natsipaskan toinen studioalbumi. Se julkaistiin vuonna 1999 levymerkillä Ayshire levyt.


title: Gustaf Adolf von Rehausen

text: Gustaf Adolf von Rehausen (1861 - 23. maaliskuuta 1935 Vihti) oli suomalainen kenraalimajuri.


title: Gustaf Adolf von Rehausen

text:
Von Rehausen syntyi Uudenmaan tarkkampujapataljoonan päällikön majuri Claes Gustaf von Rehausenin ja Rouva Matilda von Rehausenin perheeseen. Perheessä oli paljon lapsia, joista kaksi kuoli pieninä. Majuri von Rehausen kuoli vuonna 1890 ja äiti Matilda vuonna 1915.
Tiettävästi Gustaf Adolf von Rehausen ei ollut naimisissa. Hän asui Sepän sotilasvirkatalon vuokraajana ja sittemmin omistajana Vihdissä vuodesta 1902 lähtien. Von Rehausen kuului Vihdin kunnanhallitukseen ja vuodesta 1906 hän oli Vihdin säästöpankin hallituksen jäsenenä.


title: Gustaf Adolf von Rehausen

text: Suomen sisällissodan puhjettua vuonna 1918 von Rehausen matkusti Vaasaan valkoisten ylipäällikön esikuntaan. Hänet nimettiin siellä tykistötarkastajaksi. Sepän tilan isännän poissa ollessa Seppään sijoitettiin punakaartilaiskomennuskunta. Kesäkuussa palatessaan von Rehausen oli ylennetty kenraalimajuriksi ja hän totesi tilaa pidetyn hyvin.


title: Gustaf Adolf von Rehausen

text: Gustaf Adolf von Rehausen kuoli kotonaan Smedsbackassa (nyk. Enä-Sepän leirikeskus). Hänet haudattiin Vihtiin sotilaallisin kunnianosoituksin. Sotamarsalkka C.G. Mannerheim oli mukana hautajaisissa. Kenraalin muistoksi Vihdin Ojakkalassa on nimettynä Kenraalintie.


title: Shimushu-luokka

text: Shimushu-luokka () oli keisarillisen Japanin laivaston neljän aluksen muodostama saattajaluokka toisessa maailmansodassa.


title: Shimushu-luokka

text: Luokan alukset olivat keisarillisen Japanin laivaston ensimmäisiä, mitkä suunnitteli yksityinen kaupallinen telakka. Suunnittelusta vastasi Mitsubishi Heavy Industries'n sotalaivojen suunnittelusta vastannut yksikkö, joka oli perustettu hieman aiemmin tukemaan laivaston suunnittelutoimistoa. Alustyypin ensisijaisena tehtävänä oli vartiointi ja kalastuksenvalvonta tehtävät Kuriileilla. Lisäksi niiden tuli soveltua miinanraivaukseen ja kolmantena tehtävänä oli saattueiden suojaaminen. Neljäntenä tehtävänä oli sukellusveneiden torjunta sekä ilmapuolustus.


title: Shimushu-luokka

text: Suunnitelma E15 hyväksyttiin, vaikka se ei täyttänytkään vaatimuksia yksinkertaisuudesta ja helposta valmistuksesta. Suunnittelun tuloksena aluksen pituus oli 78 metriä ja maksimileveys 9,1 metriä. Sen standardiuppouma oli 860 tonnia. Voimanlähteenä oli kaksi model 10 No. 22 -dieselmoottoria, jotka tuottivat 4 500 hevosvoimaa kahteen akseliin mahdollistaen 19,7 solmun huippunopeuden. Dieselmoottorit mahdollistivat 8000 merimailin toimintasäteen 16 solmun nopeudella, joka kulutti 220 tonnia polttoainetta.


title: Shimushu-luokka

text: Alusten pääaseina oli kolme 12 cm 45 pituuskaliiperin tyypin 3 -tykkiä vuodelta 1914. Tykkien korotuskulma oli G-asennuksena ainoastaan 33 astetta. Ne oli asennettu leveyssuunnassa keskellä alusta yksi komentosillan etupuolelle ja kaksi takakannelle, joista toinen kansirakenteen päälle. Ilmatorjunta-aseina oli neljä 25 millimetrin automaattitykkiä kahtena kaksiputkisena asennuksena komentosillan kummallekin puolen rakennetuilla hyllyillä. Harjoittelua varten oli asennettu harjoitustykki taaemman tykin tasalle samoin kuin tyypin 94 syvyyspomminheitin ja tyypin 3 latauskisko. Kolme syvyyspomminpudotinta puolikannelle ja kahdeksantoista tyypin 95 syvyyspommia.


title: Shimushu-luokka

text: Aluksille oli suunniteltu vesikuuntelulaitteiden ja kaikuluotainten asennusta, mutta sitä ei toteutettu. Miinanraivauskalusto sijoitettiin keskimmäisen 12 senttimetrin tykin rinnalle. Savuhormin sivuilla oli kuuden metrin kutteri ja moottorivene kiinnitettyinä taavetteihin.


title: Pörrökääpä

text: Pörrökääpä ("Cerrena unicolor") on yleinen valkolahoa lehtipuilla aiheuttava kääpälaji. Koivut ovat lajin pääasiallisin isäntä, myös tunturikoivu. Pörrökääpää tapaa lahopuiden ohella toisinaan myös elävissä puissa, jotka se voi tappaa. Laji on sukunsa ainoa Pohjoismaissa.


title: Pörrökääpä

text: Pörrökääpä sisältää lakkaasientsyymiä, joka mahdollistaa ligniinin pilkkomisen. Itiöemät ovat tavallisesti hyllymäisiä, ja niiden väri vaihtelee. Yläpuoli saattaa olla vihertävä leväkasvustosta johtuen. Usein siinä on selvää vyöhykkeisyytta ja se on tyypillisesti karvainen. Samantapaisista lajeista kuten koivunhelttakäävästä ("Lenzites betulinus") ja karvavyökäävästä ("Trametes hirsuta") sekä harjaskäävästä ("Funalia trogii") pörrökäävän erottaa alapinnalta, jossa pillistö on sokkelomainen, joskus jopa hieman orakasmaisen piikkinen.


title: Pörrökääpä

text: Ampiaispuupistiäisellä ("Tremex fuscicornix") on havaittu symbioottinen suhde pörrökääpään.


title: Brothers in Farms

text: Brothers in Farms on suomalaisen country-yhtye Steve ’n’ Seagullsin toinen studioalbumi. Se julkaistiin 9. syyskuuta 2016 levymerkillä Spinefarm Records. Albumi debytoi Suomen virallisen listan sijalla 10. Levyn nimi on pastissi Dire Straits -yhtyeen viidennen albumin nimestä "Brothers in Arms".


title: Brothers in Farms

text: Imperiumi.netin Aleksi Peura antoi albumille hyvän arvosanan. Hän sanoi legendaaristen kappaleiden uudelleensovitusten tuovan kuuntelijalle hieman likaisen olon, vaikka ne ovatkin nerokkaita ja soittaminen ammattitaitoista. Myös Kaaoszinen Mikko Äijö kehui albumia loistavaksi, vaikka pari kappaletta olisikin voinut jättää myöhemmälle julkaisulle.


title: Brothers in Farms

text: 20.9.2016 uutisoitiin Brothers in Farms-albumin nousseen Yhdysvaltojen levymyyntiä mittaavan Billboardin listan ykköseksi Bluegrass Albums -sarjassa.


title: Isodureeni

text: Isodureeni eli 1,2,3,5-tetrametyylibentseeni (CH) on aromaattisiin hiilivetyihin kuuluva orgaaninen yhdiste. Yhdistettä voidaan käyttää orgaanisen kemian synteeseissä lähtöaineena. Isodureeni on dureenin ja preniteenin isomeeri.


title: Isodureeni

text: Huoneenlämpötilassa isodureeni on väritöntä nestettä. Yhdiste on veteen liukenematonta, mutta liukenee hieman etanoliin ja hyvin dietyylieetteriin. Isodureeni reagoi helposti elektrofiilisella aromaattisella substituutiolla. Esimerkiksi Friedel–Crafts-asylointireaktio tapahtuu isodureenille noin 212 000 kertaa nopeammin kuin bentseenille.


title: Isodureeni

text: Isodureenia esiintyy yhdessä isomeeriensa kanssa kivihiilitervassa sekä ruskohiilessä. Sitä voidaan valmistaa metyloimalla ksyleeniä kloorimetaanilla ja tällöin syntyy seos, jossa on myös dureenia ja preniteeniä. Preniteeni voidaan erottaa tislaamalla, mutta dureenin ja isodureenin kiehumispisteet ovat niin lähellä toisiaan, että erottaminen tislaamalla ei onnistu. Tämän vuoksi erotus täytyy tehdä kiteyttämällä dureeni pois tai zeoliittien avulla. Yhdistettä muodostuu myös alkyloitaessa 2,4,6-trimetyylifenyylimagnesiumbromidia dimetyylisulfaatilla.


title: Isodureeni

text: Isodureenia voidaan käyttää lähtöaineena orgaanisen kemian synteeseissä, mutta käyttö ei ole kovinkaan suurta.


title: UCAM Murcia CF

text: Universidad Católica de Murcia Club de Fútbol on jalkapalloseura Murcian kaupungista Espanjasta. Sen miesten edustusjoukkue pelaa kaudella 2018–2019 Espanjan kolmanneksi korkeimmalla sarjatasolla Segunda División B:ssä.


title: UCAM Murcia CF

text: Seuran kotistadion on 17 500 -paikkainen La Condomina. Edustusjoukkueen lisäksi UCAM Murcialla on juniorijoukkueita kuudessa ikäluokassa. Seura edustaa Murcian katolista yliopistoa (UCAM), jonka alaisuuteen kuuluu myös Liga ACB:ssä pelaava koripalloseura UCAM Murcia CB.


title: UCAM Murcia CF

text: UCAM:lla oli jalkapallotoimintaa jo vuosina 1999–2005. Sen joukkue pelasi kaudet 2000–2005 maan neljänneksi korkeimmalla sarjatasolla Tercera Divisiónissa, kunnes toiminta hiipui putoamisen myötä. Nykyinen seura perustettiin Tercerassa pelanneen Costa Cálida CF:n paikalle vuonna 2011. UCAM pelasi kaudet 2011–2012 ja 2013–2014 Tercerassa ja kaudet 2012–2013 ja 2014–2016 kolmanneksi korkeimmalla tasolla Segunda División B:ssä.


title: UCAM Murcia CF

text: Kaudella 2015–2016 UCAM voitti oman lohkonsa Segunda B:ssä ja päihitti näin tällä kaudella samassa lohkossa pelanneen kaupungin perinteikkäämmän seuran Real Murcian, joka sijoittui toiseksi. Lohkovoittajien välillä käydyssä nousukarsintojen ensimmäisessä vaiheessa UCAM voitti Real Madrid Castillan yhteismaalein 4–3, mikä tarkoitti suoraa nousua toiseksi korkeimmalle sarjatasolle Segunda Divisióniin kaudeksi 2016–2017. Kauden päätteeksi UCAM pelasi vielä Segunda B:n kokonaismestaruudesta toista nousijaa Reus Deportiuta vastaan. Kaksiosainen ottelu päättyi maalittomaan tasapeliin, ja UCAM vei mestaruuden lopulta rangaistuspotkukilpailun jälkeen. Nousu- ja mestaruuskaudella joukkuetta valmensi José María Salmerón.


title: Yhdysvaltain ilmavoimaministeri

text: Yhdysvaltain ilmavoimaministeri () on Yhdysvaltain puolustusministeriön alaisen ilmavoimaministeriön johtaja, jonka nimittää Yhdysvaltain presidentti senaatin suostumuksella. Asevoimien upseeria ei voida nimittää ministeriksi ennen kuin on kulunut viisi vuotta tämän eroamisesta palveluksesta.


title: Yhdysvaltain ilmavoimaministeri

text: Ministeri vastaa ilmavoimien rekrytoinnista, organisaatiosta, huollosta, sotilaskoulutuksesta, liikekannallepanosta, ja kaluston, rakennusten sekä tarvikkeiden hankinnasta ja kunnossapidosta. Hänen vastuulleen kuuluu ilmavoimaministeriön toiminnan lisäksi kansalliseen turvallisuuteen liittyvien tavoitteiden toteuttaminen, yhteistyö muiden puolustusministeriön virastojen ja tiedustelutoiminnan valvonta.


title: Irvine (täsmennyssivu)

text: Irvine voi tarkoittaa ainakin seuraavia:


title: Kätlin Kaldmaa

text: Kätlin Kaldmaa (30. elokuuta 1970) on virolainen kirjailija, kriitikko ja kääntäjä. Hän on opiskellut Tarton yliopistossa virolaista filologiaa ja Tallinnan yliopistossa englantilaista filologiaa.


title: Kätlin Kaldmaa

text: Kaldmaa oli 2006–2010 Eesti Päevalehdessä kulttuuritoimituksen esimies, kirjallisuusliite Arkaadian toimittaja ja julkaisija. Hän oli 2009–2011 kirjallisuuslehti Lugun päätoimittaja. Kun Viron PEN perustettiin uudelleen 3. helmikuuta 2010, hänet valittiin sen hallitukseen, ja hän on ollut siitä lähtien Viron PENin puheejohtaja. Vuosina 2010–2016 hän työskenteli Viron lastenkirjallisuuden keskuksen ulkosuhteiden johtajana. Vuodesta 2016 hän on ollut vapaa kirjoittaja ja kääntäjä.


title: Apostolaatti

text: Apostolaatti tarkoittaa sekä apostolien virkaa että kirkon saamaa lähetyskäskyä ja se on käytössä etenkin katolisessa kirkossa. Maallikot toteuttavat kirkon pääasiallista tehtävää, kristinuskon eteenpäin viemistä apostolaatin kautta. Apostolaatti sisältää kolme ulottuvuutta: uskon, toivon ja rakkauden henkilökohtainen sisäistäminen, Kristuksen perheessä, josta kirkko on kuin pienoismalli, toimiminen ja osallistuminen sen julkiseen toimintaan ja osallistuminen uskon julistamiseen, jumalanpalvelukseen ja hyväntekeväisyystoimintaan.


title: Apostolaatti

text: Sanalla maallikoapostolaatti tarkoitetaan lähinnä toimintaa hyväntekeväisyydessä ja uskon eteenpäin viemisessä.


title: Apostolaatti

text: Alkukirkossa sekä naiset että miehet ymmärsivät apostolaatin osaksi kristittynä olemista. He pyrkivät toteuttamaan Kristuksen esimerkkiä tekemällä hyväntekeväisyyttä köyhiä, lapsia, sairaita, vanhoja ja jopa kuolleita kohtaan.


title: Apostolaatti

text: Karitatiivisten laitosten, kuten sairaaloiden ja koulujen kehittyessä, tietoisuus apostolaatin toteuttamisesta osana maallikkokristittynä olemista jäi vähemmälle huomiolle ja tehtävä annettiin papiston ja luostareiden hoidettavaksi. Maallikot tosin osallistuivat edelleen hyväntekeväisyyteen veljeskuntien ja kiltojen kautta mutta maallikoiden vapaaehtoistyö väheni jatkuvasti.


title: Apostolaatti

text: Modernin ajan alussa kirkon ja yhteiskunnan muuttuessa suuresti kehittyi uusia apostolisia elämänmuotoja. Ranskassa 1600-luvun ensimmäisellä puoliskolla perustivat Vincent de Paul ja Louise von Marillac lazaristiläiset ja sääntökunnat. Etenkään naisten kohdalla nämä eivät olleet luostarisääntökuntia vaan mahdollistivat maallikkoapostolaatin, vaikka siitä tuolloin seurasikin tietty perheen ja työn erottaminen.


title: Apostolaatti

text: 1800-luvulla maallikoiden apostolaattitoiminta laajeni entisestään, eikä enää nähty tarpeelliseksi sitoutua luostarielämään, vaan kaikkien kristittyjen kutsumuksen tulisi toteuttaa apostolaattia heidän omassa elämässään.


title: Apostolaatti

text: 1900-luvun alussa tekivät ensimmäiset paavit yrityksiä vahvistaa maallikoiden toteuttamaa apostolaattia. Paavi Leo XIII perusti "Katolinen toiminta" -liikkeen ja 1925 Paavi Pius XI käynnisti maailmanlaajuisen organisaation "Catholic Action", jossa maallikot toteuttavat apostolaattia, mutta joka kuitenkin toimii kirkollisten viranhaltijoiden alaisuudessa.


title: Apostolaatti

text: Vatikaanin toinen kirkolliskokous julkaisi maallikoiden apostolaatista asiakirjan "Apostolicam actuositatem" ja sen myötä kirkko tunnustaa virallisesti, että maallikoiden toteuttama apostolaatti on jokaisen kristityn tehtävä, eikä sen tarvitse olla papiston ohjaamaa, sillä ajatellaan että Jeesus Kristus itse ohjaa kristittyjä.


title: Shimushu (1939)

text: Shimushu ( oli keisarillisen Japanin laivaston Shimushu-luokan saattaja toisessa maailmansodassa.


title: Shimushu (1939)

text: Alus tilattiin Mitsui Engineering & Shipbuildingilta Tamanosta osana vuoden 1937 hankintoja. Sen köli laskettiin 29. marraskuuta 1938 ja alus laskettiin vesille 13. joulukuuta 1939. Alus otettiin palvelukseen 30. kesäkuuta 1940.


title: Shimushu (1939)

text: Alus luokiteltiin saattuehävittäjäksi 1. heinäkuuta 1942 ja se poistettiin alusluettelosta 5. lokakuuta 1945. Alus kuljetti 1. joulukuuta alkaen kotiutuvia sotilaita takaisin Japaniin. Se luovutettiin 5. heinäkuuta 1947 sotakorvauksena Neuvostoliitolle.


title: Brian K. Vaughan

text: Brian K. Vaughan (s. 1976) on yhdysvaltalainen televisio- ja sarjakuvakäsikirjoittaja. Hän on käsikirjoittanut lukuisia sarjakuvia sekä televisiosarjoja "Lost" ja "Under the Dome".


title: Brian K. Vaughan

text: Vaughan on kotoisin Clevelandin seudulta Ohiosta. Valmistuttuaan high schoolista vuonna 1994 hän hakeutui New Yorkin yliopistoon opiskelemaan elokuvaa. Opintojensa aikana hän osallistui Marvel Comics -kustantamon aloitteleville sarjakuvakäsikirjoittajille suunnattuun ”Stan-hattan-projektiin”, minkä seurauksena hän alkoi saada alan töitä. Hän käsikirjoitti tarinoita niin Marvelille, DC:lle kuin Dark Horsellekin.


title: Brian K. Vaughan

text: Vaughan ryhtyi pian kirjoittamaan myös itse luomistaan hahmoista, joiden oikeudet säilyivät hänellä. Esimerkiksi "" (2002–2008) on post-apokalyptinen tarina miehestä, joka ainoana selviää kaikkien nisäkäslajien urosyksilöiden yhtäkkisestä kuolemasta, "Ex Machina" (2004–2010) kertoo entisestä supersankarista, joka nousee New Yorkin pormestariksi syyskuun 11. päivän terroritekojen jälkimainingeissa, ja "Pride of Baghdad" (2006) kertoo leijonalaumasta, joka pakenee irakilaisesta eläintarhasta Irakin sodan alettua.


title: Brian K. Vaughan

text: "Y: The Last Manin" vakuuttamina Damon Lindelof ja Carlton Cuse pyysivät Vaughania liittymään "Lostin" käsikirjoittajiin, vaikka hänellä ei ollut aiempaa kokemusta televisiokäsikirjoittamisesta. Ensimmäinen hänen käsikirjoittamansa jakso (yhdessä Jeff Pinknerin kanssa) oli kolmannen tuotantokauden huhtikuussa 2007 esitetty 17. jakso ”Pattitilanne”. Hän oli mukana sarjan viidenteen kauteen saakka.


title: Brian K. Vaughan

text: Vuonna 2011 Vaughan valittiin kehittämään televisiosarjaa Stephen Kingin romaanista "Kuvun alla". "Under the Dome" alkoi CBS:llä kesäkuussa 2013. Käsikirjoittajana ja vastaavana tuottajana toiminut Vaughan päätti lähteä sarjasta ensimmäisen tuotantokauden jälkeen, mutta hän osallistui vielä toisen kauden juonenkaaren suunnitteluun.


title: Brian K. Vaughan

text: Vuonna 2012 Vaughan aloitti uuden sarjakuvan nimeltä "Saga". "Tähtien sodan" – ja Vaughanin oman vanhemmuuden – innoittamassa scifi-tarinassa kahta keskenään sodassa olevaa lajia edustava pariskunta yrittää paeta ainaista sotaa vastasyntyneen tyttärensä kanssa.


title: Wars for Nothing

text: Wars for Nothing () on Boggien esittämä kappale, joka edusti Unkaria vuoden 2015 Eurovision laulukilpailussa Itävallan Wienissä.


title: Wars for Nothing

text: Kappale kilpaili Euroviisujen ensimmäisessä semifinaalissa, jossa se sijoittui kahdeksanneksi ja selviytyi finaaliin. Finaalissa kappale sijoittui 26. maan joukosta 20. sijalle.


title: Pölkky

text: Pölkky Oy on vuonna 1968 maanviljelijä Erkki Virranniemen perustama puunjalostusta harjoittava yritys. Nykyisin toimintaa jatkavat pojat Jouko Virranniemi ja Antti Virranniemi.


title: Pölkky

text: Yrityksen nimi oli vuodesta 1965 Virranniemen Saha Oy, joka muutettiin Pölkky Oy:ksi vuonna 1968, kun saha siirrettiin nykyiselle paikalle. Vuonna 1972 alkoi myös höyläystoiminta. Vuonna 1999 valmistui Taivalkoskelle pyörösahalinja ja yritys sai valtakunnallinen yrittäjäpalkinnon. Vuoden 2000 jälkeen linjoja on tullut huomattavasti lisää.


title: Pölkky

text: Tällä hetkellä Pölkky Oy:llä on Kuusamossa sijaitsevan päätoimipaikan lisäksi tuotantolaitokset Taivalkoskella, Oulussa, Pellossa, Kajaanissa ja Pohjois-Kuusamossa Kitkalla.


title: Didier Ya Konan

text: Didier Ya Konan (s. 22. toukokuuta 1984 Abidjan, Norsunluurannikko) on norsunluurannikkolainen jalkapalloilija. Pelipaikaltaan hän on hyökkääjä. Ya Konan edustaa Saksan 2. Bundesliigassa pelaavaa Fortuna Düsseldorfia.


title: Didier Ya Konan

text: Ya Konan pelasi kaudet 2003–2006 kotimaassaan ASEC Mimosasissa, jossa hän voitti mestaruuden kaikkina neljänä kautena sekä lisäksi Norsunluurannikon cupin 2003 ja 2005. Vuosina 2007–2009 Ya Konan pelasi norjalaisessa Rosenborgissa 50 Tippeligaenin ottelua tehden 13 maalia.


title: Didier Ya Konan

text: Elokuussa 2009 Ya Konan myytiin 550 000 euron siirtosummalla saksalaiseen Hannover 96:een. Hän edusti seuraa vuosina 2009–2015 yhteensä 132:ssa Bundesliigan ottelussa, joissa hän teki 40 maalia. Parhaana kautenaan 2010–2011 Ya Konan teki 14 liigamaalia. Heinäkuusta 2014 tammikuuhun 2015 Ya Konan pelasi lainalla saudiarabialaisessa Ittihadissa.


title: Didier Ya Konan

text: Heinäkuussa 2015 Ya Konan siirtyi ilmaisella siirrolla Fortuna Düsseldorfiin. Kaudella 2015–2016 hän edusti seuraa 20:ssa 2. Bundesliigan ottelussa, joissa hän teki neljä maalia.


title: Didier Ya Konan

text: Ya Konan pelasi vuosina 2006–2007 ja 2011–2014 Norsunluurannikon maajoukkueessa 26 ottelua, joissa hän teki seitsemän maalia. Hän oli mukana MM-kilpailuissa 2014 sekä AM-kilpailuissa 2012 ja 2013. AM-kilpailuissa 2012 Norsunluurannikko sijoittui toiseksi.


title: Holy Diver (kappale)

text: ”Holy Diver” on heavy metal -yhtye Dion ensimmäinen single sen debyyttialbumilta Holy Diver. Se julkaistiin elokuussa 1983. ”Holy Diver” oli julkaisuviikollaan Hot Mainstream Rock Tracks -listan sijalla 40, mutta nykyisin sitä pidetään klassikkona ja yhtenä merkittävimmistä heavy metal- ja hard rock -kappaleista. Sen kirjoitti ja tuotti Ronnie James Dio, ja se nauhoitettiin Los Angelesissa.


title: Holy Diver (kappale)

text: Vuonna 2009 ”Holy Diver” oli 43. sijalla VH1:n listalla "Top 100 Hard Rock Songs".


title: Holy Diver (kappale)

text: ”Holy Diverin” musiikkivideon on ohjannut ja editoinut Arthur Ellis. Musiikkivideo tehtiin erityisen pienellä budjetilla ja siinä on vain laulaja heilumassa miekan kanssa.


title: Time (Uzarin ja Maimunan kappale)

text: Time () on Uzarin ja Maimunan esittämä kappale, joka edusti Valko-Venäjää vuoden 2015 Eurovision laulukilpailussa Itävallan Wienissä.


title: Time (Uzarin ja Maimunan kappale)

text: Kappale kilpaili Euroviisujen ensimmäisessä semifinaalissa, jossa se sijoittui kahdenneksitoista ja täten karsiutui finaalista.


title: The Way You Are

text: The Way You Are () on Anti Social Median esittämä kappale, joka edusti Tanskaa vuoden 2015 Eurovision laulukilpailussa Itävallan Wienissä.


title: The Way You Are

text: Kappale kilpaili Euroviisujen ensimmäisessä semifinaalissa, jossa se sijoittui kolmanneksitoista ja täten karsiutui finaalista.


title: Käytäntöverkostot

text: Käytäntöverkostoilla (engl. Networks of practice, NoP) tarkoitetaan verkostoja, joiden tarkoituksena on tiedonvaihto tietyn taidon tai osaamisalueen ympärillä. Läheinen termi käytäntöverkostoille on käytäntöyhteisöt (engl. Communicites of practice). Näiden ero on siinä, että käytäntöyhteisöjen sisällä ihmiset usein tuntevat toisensa ja työskentelevät yhdessä. Käytäntöverkostot ovat puolestaan laajempi verkosto, jossa ihmiset eivät yleensä tunne toisiaan ja kommunikointi ja oppiminen tapahtuu tyypillisesti sähköisesti kasvokkain tapahtuvan viestinnän sijaan. Käytäntöverkostoissa ihmiset voivat jakaa tietoa ja osaamistaan esimerkiksi sosiaalisen median avulla.


title: Käytäntöverkostot

text: Verkostolla tarkoitetaan yksikköjen joukkoa, jossa yksiköiden väliset siteet muodostavat verkoston. Yksiköt voivat olla esimerkiksi ihmisiä tai organisaatioita. Verkostot mahdollistavat viestinnän sekä tiedon jakamisen yksiköiden välillä. Verkoston jäsenten väliset siteet voivat olla heikkoja tai vahvoja. Käytäntöverkostoissa ihmisiä yhdistää kiinnostus tiettyyn aiheeseen .


title: Käytäntöverkostot

text: Vaikka käytäntöverkostojen ei tarvitse olla välttämättä ammatillisiin aiheisiin liittyviä, käytäntöverkostoiksi ei lueta kuitenkaan esimerkiksi arkipäiväistä kommunikointia harrastuksiin tai urheiluun liittyen, vaikka niissä tiedonvaihtoa tapahtuukin. Käytäntöverkostoilla voidaan katsoa olevan jokin tiedonvaihdollinen tavoite. Käytäntöverkostot voivat vaihdella käytäntöyhteisöistä sähköisiin käytäntöverkostoihin (engl. Electronic networks of practice).


title: Käytäntöverkostot

text: Käytäntöyhteisöllä tarkoitetaan ryhmää ihmisiä, jotka ovat sitoutuneet keskenään vahvasti. Ryhmä toimii usein paikallisesti ja kommunikoi ainakin osaksi kasvotusten. Joskus käytäntöyhteisöjen voidaan myös katsoa toimivan isompien käytäntöverkostojen sisällä. Toinen ääripää käytäntöverkostoista ovat sähköiset käytäntöverkostot. Sähköisissä käytäntöverkostoissa ryhmän jäsenet eivät tunne toisiaan eivätkä välttämättä tapaa kasvotusten. Ryhmä kommunikoi käyttäen hyväksi erilaisia sähköisiä kanavia, kuten keskustelufoorumeja, blogeja tai wikejä. Sähköisissä käytäntöverkostoissa ryhmän jäsenet eivät ole sitoutuneet keskenään tai ovat vain heikosti sitoutuneita.


title: Käytäntöverkostot

text: Käytäntöverkosto muodostuu tai on muodostettu vapaaehtoisesti ilman, että joku on erikseen määrännyt ryhmän jäseniä osallistuman verkoston tiedonvaihtoon. Myöskään verkoston jäsenten määrää ei ole rajattu ja esimerkiksi sähköisissä käytäntöverkostoissa jäsenten määrä voi olla tuhansia. Määrätyissä ryhmissä ei ole mahdollista käyttää hyväksi näin monen ihmisen joukkoa.


title: Käytäntöverkostot

text: Käytäntöverkostojen ihmiset eivät välttämättä tunne toisiaan, vaikka he työskentelisivätkin saman aihepiirin ympärillä. Käytäntöverkostojen ihmisiä yhdistää yleensä aiheeseen liittyvä osaaminen ja verkosto muodostuu usein epäsuorasti esimerkiksi erilaisten uutiskirjeiden ja nettisivujen pohjalta. Tämän johdosta myös käyttäjien välinen kommunikointi tapahtuu yleensä epäsuorasti esimerkiksi kolmansien osapuolien kautta. Tietotekniikka mahdollistaa tiedon nopean levityksen suurelle joukolle.


title: Käytäntöverkostot

text: Käytäntöverkostoissa ihmiset käyttävät omaa aikaansa ja resurssejaan laajentaakseen suuremman joukon osaamista, joten yksi keskeinen asia käytäntöverkostojen toimivuudessa on yksittäisten ihmisten motivaatio jakaa tietoa. Motivaationa voi olla esimerkiksi auttamisen ilo, mutta usein yksilöt odottavat myös jonkinlaista sosiaalista palkintoa kuten hyväksyntää ja arvostusta. Osallistumisen siis odotetaan parantavan mainetta verkoston sisällä. On myös huomattu, että yksilöt joilla on asiantuntemusta osallistuvat useammin tiedonjakoon verrattuna yksilöihin joiden tietotaito ei ole yhtä hyvää.


title: Ljubav je svuda

text: Ljubav je svuda () on Moje 3:n esittämä kappale, joka edusti Serbiaa vuoden 2013 Eurovision laulukilpailussa Ruotsin Malmössä.


title: Ljubav je svuda

text: Kappale kilpaili Euroviisujen ensimmäisessä semifinaalissa, jossa se sijoittui yhdenneksitoista ja täten karsiutui finaalista ensimmäisenä.


title: Tansania kesäolympialaisissa 2016

text: Tansania osallistui Rio de Janeiron olympialaisiin vuonna 2016 joukkueella, johon kuului seitsemän urheilijaa kolmesta eri lajista. Kyseessä oli maan 13. esiintyminen kesäolympialaisissa. Maan lipunkantajana avajaisissa toimi judoka Andrew Thomas Mlugu. Mitaleita maa ei saavuttanut, vaikka Alphonce Felix Simbu sijoittuikin miesten maratonin viidenneksi.


title: Tansania kesäolympialaisissa 2016

text: Tansania sai kutsun lähettää yhden judokan Rio de Janeiroon miesten alle 73-kiloisten sarjaan. Kyseessä oli maan debyytti olympialaisten judossa.Tansania sai FINA:lta kutsun lähettää kaksi urheilijaa (yhden miehen ja yhden naisen) edustamaan maataan olympialaisiin. Kumpikaan heistä ei päässyt jatkoon alkueristä.Seuraavat neljä tansanialaista urheilijaa saavuttivat vaaditut tulosrajat kisoihin. He kaikki osallistuivat maratoneille. Parhaiten sijoittui Alphonce Felix Simbu, joka ylsi peräti viidenneksi miesten maratonilla.


title: Igranka

text: Igranka () on Who Seen ja Nina Žižić esittämä kappale, joka edusti Montenegroa vuoden 2013 Eurovision laulukilpailussa Ruotsin Malmössä.


title: Igranka


title: Likolammi

text: Likolammi voi tarkoittaa seuraavia:


title: Sosiaalinen massadata

text:
Sosiaalinen massadata on sosiaalisen median ja mobiilisovellusten käyttäjien vuorovaikutuksesta kerättyä massadataa.
Sosiaalisen massadatan avulla voidaan analysoida muun muassa sosiaalisia verkostoja, mediaa, trendejä ja mielipiteitä. Esimerkiksi Facebookin ja Twitterin sosiaalisen datan avulla voidaan mitata ihmisten poliittisia näkemyksiä tai mobiililaitevalmistajien lippulaivamallien suosiota.


title: Sosiaalinen massadata

text: Massadata on suomenkielinen vastinen big datalle, joka on suhteellisen vakiintunut termi myös suomenkielessä. Big data määritellään usein 3V-mallin avulla, sillä sille on ominaista mallin kuvaamat kolme ominaisuutta: tiedon määrän (volume) suuruus, tiedon nopea muuttumisnopeus (velocity) ja tiedon monimuotoisuus (variety). Nykyaikana tieto myös muuntuu hyvin nopeasti ja tiedosta voi nopeasti tulla vanhentunutta. Lisäksi tieto on useimmiten hyvin monimuotoista, sillä tietoa kerätään monesta eri lähteestä, kuten sosiaalisesta mediasta, tuotantolinjoilta, asiakaskyselyistä jne. Big data -termin käyttö tieteellisissä artikkeleissa on lisääntynyt viimeisten viiden vuoden aikana merkittävästi . Tähän trendiin on vaikuttanut hyvin voimakkaasti sekä big datan lisääntynyt hyödyntäminen että sen kerääminen. Suurimpia syitä big data -ilmiön kasvuun on muun muassa kannettavien mobiili- ja kommunikaatiolaitteiden yleistyminen, datan varastointiteknologioiden kehittyminen sekä parantunut tiedonsiirtonopeus.


title: Sosiaalinen massadata

text:
Sosiaalinen media on joukko internetpohjaisia sovelluksia, joiden myötä käyttäjät voivat luoda ja jakaa sisältöä keskenään. Sosiaalisen median alle voidaan lukea useita yksilöiden välisiä massaviestimiä, kuten Facebook, Twitter, YouTube ja Reddit. Ominaista näille kaikille palveluille on se, että käyttäjät toimivat pääsääntöisesti yksittäisinä käyttäjinä (pl. Yritysten ja eturyhmien käyttäjätilit).
Sosiaalisesta mediasta on tullut yksi suurimmista ja luotettavimmista massadatan lähteistä. Suurimmat internet-palvelut tänä päivänä ovat sosiaalisen median palveluita. Sosiaalisen median palveluiden suuresta määrästä ja kasvunopeudesta johtuen näistä palveluista on tullut tärkeä tutkimusaihe monilla eri tieteen aloilla.


title: Sosiaalinen massadata

text: Sosiaalista massadataa voidaan hyödyntää sosiaalisen median analyysityökaluja käyttäen. Tällä tavoin voidaan saada apua poliittisten keskusteluiden ja mielipiteiden tutkinnassa, kuten esimerkiksi USA:n vaalien yhteydessä on tehty. Tunneanalyysi on eräs analyysityökalu sosiaalisen massadatan analysoimiseksi.


title: Sosiaalinen massadata

text: Sosiaalisen massadatan analysoimiseen käytetty tunneanalyysi on saanut osakseen kritiikkiä, johtuen etenkin Twitterin twiittien pituusrajoituksesta ja sisällön epäsäännönmukaisesta rakenteesta. Viestien lyhyys rajoittaa ilmaisun keinoja ja siten viestien väärin tulkitsemisen mahdollisuus kasvaa. Myös esimerkiksi sarkastisten viestien tulkinta luo lisähaasteen tunneanalyysille.


title: Galatian kieli

text: Galatian kieli oli Galatiassa Anatoliassa puhuttu ja nykyisin hävinnyt kelttiläinen kieli. Kielen toivat alueelle sinne noin vuoden 260 eaa. paikkeilla muuttaneet kelttiläiset galatialaiset. Kieli tunnetaan vain muutamista säilyneistä sanoista, ja sitä puhuttiin joidenkin vanhempien lähteiden mukaan 500-luvulle jaa. saakka.


title: Galatian kieli

text: Keltit toivat kelttiläiset kielet mukanaan Vähään-Aasiaan kelttien hyökkäysten mukana Kreikkaan 279–278 eaa. ja Galatiaan vuoteen 260 eaa. mennessä. 300-luvulla jaa. elänyt Hieronymus kirjoitti Uuden testamentin apostoli Paavalin kirjoittamaan kirjeeseen galatalaisille laatimassaan kommentaarissa, että galatialaisten puhuma kieli oli hyvin samankaltainen kuin treverien kelttiheimon puhuma kieli Moselin laaksossa. Joidenkin lähteiden mukaan kieltä puhuttiin ainakin 500-luvulle jaa. asti.


title: Galatian kieli

text: Galatian kielen piirteistä ei tiedetä paljoa, eikä kielellä kirjoitettuja tekstejä tunneta. Ainoat nykypäiviin säilyneet tiedot galatian kielestä ovat lainauksia kreikkalaisten kirjailijoiden teksteistä, joista tunnetaan 120 galatiankielistä sanaa. Galatialaisten tunnettu kokoontumispaikka "Drunemeton" on ilmeisesti muodostettu sanoista "dru" (tammi) ja "nemeton" (pyhä paikka). Monet muut galatialaisiin liitetyt paikannimet tai heimojen nimet ovat myös selvästi kelttiläistä alkuperää ja muistuttavat läntisessä antiikin maailmassa esiintyneitä kelttiläisiä nimiä.


title: Riomaggiore

text: Riomaggiore (paikallisella liguurin kielellä Rimazùu) on italialainen kylä ja kunta, joka sijaitsee pienessä laaksossa La Spezian maakunnassa, Ligurian alueella. Riomaggiore on eteläisin viidestä kylästä, jotka muodostavat Unescon maailmanperintöluetteloon kuuluvan Cinque Terren alueen.


title: Riomaggiore

text: Riomaggioren kylä on tunnettu sen historiallisesta ilmeestä ja viinistä, joka valmistetaan kylän viinitarhoissa. Kylä sijaitsee Italian Rivieralla, Genovanlahden rannikolla. Kylässä on pieni hiekkaranta ja satamalaituri, joita ympäröivät tornitalot. Riomaggioren pääkadun Via Colombon varrella on ravintoloita, baareja ja kauppoja.


title: Riomaggiore

text: Riomaggioren kylä on Telemaco Signorinin (1835–1901) maalausten aiheena.


title: Pertti Eloranta

text: Pertti Vesa Eloranta (s. 1943) on suomalainen limnologi. Hän on Helsingin yliopiston emeritusprofessori. Hän oli limnologian vuodesta 1989.


title: Pertti Eloranta

text: Eloranta väitteli tohtoriksi 1970 Turun yliopistossa. Hänen väitöskirjansa käsitteli Mäntän sulfiittiselluloosatehtaan päästöjen vaikutuksia vesikasveilla.


title: Pertti Eloranta

text: Valmistuttuaan Eloranta työskenteli vuodesta 1970 Jyväskylän yliopiston bio- ja ympäristötieteiden laitoksella (vielä tuolloin nimellä "biologian laitos") kasvitieteen assistenttina. Bio- ja ympäristötieteiden laitos oli syksyllä 1970 vasta aloittamassa toimintaansa. Laitoksen ensimmäiseksi johtajaksi valittiin kaudelle 1970–1971 vt. professori Juhani Kohonen.


title: Pertti Eloranta

text: Elorannan aloittaessa laitoksella syksyllä 1970 toimitilojen remontti oli vielä kesken, joten henkilöstö ei päässyt heti aloittamaan opetusta.


title: Pertti Eloranta

text: Eloranta työskenteli 1970- ja 1980-luvuilla Jyväskylässä biologian laitoksella erilaisissa opetus- ja tutkimusviroissa. Hän osallistui myös matemaattis-luonnontieteellisen tiedekunnan hallintotoimiin istuessaan tiedekuntaneuvoston jäsenenä kaudella 1971–1974. Vuonna 1989 hän siirtyi Helsingin yliopistoon saatuaan sieltä viran limnologian professorina. Hän jäi eläkkeelle vuonna 2006.


title: Pertti Eloranta

text: Eloranta on uransa aikana julkaisut useita teoksia. Hän on kirjoittanut joitakin oppikirjoja hydrologian ja kasvibiologian aloilta. Lisäksi hän on julkaissut lukuisia luentopapereita.


title: Little Barrier Island

text: Little Barrier Island, maoriksi "Te Hauturu" (virallisesti "Te Hauturu-o-Toi"), on pieni, luonnonsuojelualueena toimiva saari Uuden-Seelannin Pohjoissaaren pohjoisosissa noin 80 kilometriä pohjoiseen Aucklandista. Luonnonsuojelullisista syistä saarelle saapuminen edellyttää maihinnousulupaa luonnonsuojelusta vastaavalta ministeriöltä Department of Conservationilta.


title: Little Barrier Island

text: Saarella on ollut maoriasutusta arviolta vuosilta 1350-1650.


title: Little Barrier Island

text: Saari julistettiin kokonaisuudessaan Uuden-Seelannin ensimmäiseksi luonnonsuojelualueeksi vuonna 1895.


title: Little Barrier Island

text: Saari sijaitsee 18 kilometrin päässä Great Barrier Islandista, 80 kilometrin päässä pääkaupunki Aucklandista.


title: Little Barrier Island

text: Saari on ympyrän muotoinen ja sen pinta-ala on noin 30,83 km². Korkein kohta on Mount Hauturu 722 metriä merenpinnasta. Saari on vulkaanista alkuperää, ja koostuu jyrkistä kukkuloista ja mäistä lukuun ottamatta lounaisosaa, jossa on 0,27 km²:n kokoinen, Te Maraeroaksi kutsuttu, tasainen alue.


title: Little Barrier Island

text: Noin kolmasosa saaren metsistä kaadettiin karjan laidunmaaksi ennen luonnonsuojelualueeksi julistamista, mutta metsistö on suojelun jälkeen uudistunut lähes entiseen tilaansa. Saari on nykyään lähes vapaa vieraslajien aiheuttamasta kadosta metsille, ja saarella kasvaa yli 400 alkuperäislajistoon kuuluvaa kasvia. Toisaalta saarella kasvaa noin 150 eri vieraslajikasvia, joista pääosa painottuu alueille, joilla on ihmisten toimintaa.


title: Little Barrier Island

text: Saarelta poistettiin villeinä eläneet kissat vuonna 1980 ja polynesianrotat vuonna 2004, mikä on edesauttanut useiden alkuperäislajien lukumäärän kasvamista, muun muassa wetojen sekä eri lintulajien määrä on kääntynyt kasvuun. Saari toimii myös erittäin uhanalaisten kakapojen suojelukohteena.


title: Artemísio (niemi)

text: Artemísio (), antiikin Artemision (, ), on niemi Euboian saarella Kreikassa. Se on saaren pohjoiskärki, jonka "Artemísionsalmi" erottaa Manner-Kreikasta ja Pílion eli Pelionin niemestä. Hallinnollisesti niemi kuuluu Istiaía-Aidipsóksen kuntaan. Niemellä sijaitsee muun muassa Artemísion kylä.


title: Artemísio (niemi)

text: Artemísion niemen alue on ollut asuttu viimeistään neoliittisella kaudella 4000 eaa. Niemen sijainti on aina ollut merkittävä, koska se valvoi yhteyttä muulta Egeanmereltä Pagasitikóslahdelle, Maliakóslahdelle ja Pohjoiselle Euboianlahdelle. Antiikin aikana niemellä oli useita kaupunkeja. Niemellä sijaitsi myös Artemis Proseoan temppeli, mistä niemi myös on saanut nimensä. Se oli Euboian tärkeimpiä pyhäkköjä.


title: Artemísio (niemi)

text: Vuonna 480 eaa. niemen ja temppelin edustalla käytiin Artemisionin meritaistelu, joka liittyi jonkin matkan päässä mantereella Thermopylaissa käytyyn Thermopylain taisteluun. Niemen edustalta niin kutsutusta Artemísion hylystä noin vuodelta 100 eaa. on löydetty kuuluisat antiikin aikaiset pronssiveistokset, jotka tunnetaan nimillä Artemisionin jumala (Zeus tai Poseidon) ja Artemisionin ratsastaja. Ne löydettiin osina merestä 1920–1930-luvuilla.


title: Jeanine Nygård

text: Jeanine Maria ”Ninna” Nygård (s. 13. lokakuuta 1991) on suomalainen pikajuoksija, joka edustaa pietarsaarelaista IF Drottia. Nygårdin valmentajana on toiminut vuodesta 2012 lähtien Petra Stenman. Sitä ennen hänen valmentajanaan oli Kaj Nyman.


title: Jeanine Nygård

text: Nygård voitti hopeaa Oulun Kalevan kisoissa 2016 400 metrillä juostuaan oman ennätyksensä 55,07 s. Samana vuonna hän osallistui Suomi–Ruotsi-maaotteluun juosten 400 metrillä viidenneksi ja pitkässä viestissä voittoon. Vuoden 2017 Kalevan kisoissa Seinäjoella Nygård voitti 200 metrillä hopeaa ennätysajallaan 24,25 s ja 400 metrillä pronssia.


title: Kafiréas

text: Kafiréas (), antiikin Kafereus (, ) ja italialaisittain Cavo D'Oro (Κάβο Ντόρο, "Kávo Ntóro"), on niemi Euboian saarella Kreikassa. Se on saaren kaakkoiskärki, jonka erottaa Ándroksen saaresta "Kafiréaksensalmi" eli "Doronsalmi" ("D'Oronsalmi").


title: Kafiréas

text: Antiikin aikana ja myöhemminkin niemen ympäristö on ollut merenkulkijoiden pelkäämä olosuhteidensa vuoksi. Tämä näkyy myös kreikkalaisessa mytologiassa, jonka kertomuksissa Troijan sodasta palanneet kreikkalaiset haaksirikkoutuivat myrskyssä niemen edustalla.


title: Kafiréas

text: Hallinnollisesti niemen alue kuuluu Kárystoksen kuntaan. Sen osa Kafiréaksen kunnallisyksikkö, entinen itsenäinen kyläkunta, on saanut nimensä niemestä. Niemen kyliä ovat muun muassa Platanistós, Amygdaléa, Antiás, Evangelismós, Kómito, Schízali ja Kastrí.


title: Laganáksenlahti

text:
Laganáksenlahti () on lahti Joonianmeressä Zákynthoksen saaren etelärannikolla Kreikassa.
Laganáksenlahden leveys on noin 13 kilometriä. Lahdessa sijaitsevat pienet saaret Kalonísi ja Marathonísi ja sen pohjoisrannalla muun muassa Laganáksen kylä.


title: Laganáksenlahti

text: Laganáksenlahden ranta on hiekkarantaa ja se on Zákynthoksen turismin keskus. Ranta tunnetaan myös merkittävänä valekarettikilpikonnien ("Caretta caretta") pesimäalueena. Kilpikonnakanta on vaarantunut, koska pesimäkausi on heinä-elokuussa samaan aikaan vilkkaimman turismikauden kanssa, mutta kantaa pyritään suojelemaan. Lahden alue muodostaa Zákynthoksen merikansallispuiston ja muun muassa rakentamista alueella on rajoitettu ja vesiurheilu lahdella kielletty.


title: Mohamed Abdelaziz

text: Mohamed Abdelaziz, (Muhammad 'Abd al-'Aziz) (arabiaksi محمد عبد العزيز , 17. elokuuta 1947 Smara, Espanjan Sahara, toisen tiedon mukaan 1948 Marrakesh, Ranskan Marokko – 31. toukokuuta 2016 Tindouf, Algeria) oli Saharan demokraattisen arabitasavallan ensimmäinen presidentti elokuusta 1982 kuolemaansa saakka. Sitä ennen hän toimi Länsi-Saharan itsenäisyyttä ajaneen Polisario-rintaman pääsihteerinä.


title: Témpi

text: Témpi (, myös Κοιλάδα Τεμπών, "Koiláda Tempón"), antiikin Tempe, on sola koillisessa Thessaliassa Kreikassa. Se erottaa Ólympos- ja Óssa-vuoret toisistaan. Sola sijaitsee Lárisan alueyksikön alueella, missä nykyinen Témpin kunta on saanut nimensä solasta.


title: Témpi

text: Témpin solan pituus on noin 10 kilometriä ja kapeimmillaan sen leveys on vain noin 25–50 metriä. Solan seinämien korkeus on suurimmillaan sen eteläosassa noin 500 metriä. Solassa virtaa Pineiós-joki. Nykyisin solan läpi kulkee myös A1-valtatie (E75).


title: Témpi

text: Sola on aina ollut merkittävä kulkureitti, sillä se on helpoin reitti Makedonian rannikolta Thessalian tasangolle vuorten läpi. Siksi sola on usein ollut myös merkittävä taistelupaikka. Vuonna 480 eaa. kreikkalaisten armeija ryhmittäytyi Tempen solaan persialaisten lähestyessä pohjoisesta. Herodotoksen mukaan Makedonian kuningas Aleksanteri I kuitenkin varoitti kreikkalaisia persialaisten armeijan koosta sekä siitä, että sola on mahdollista kiertää. Siksi kreikkalaiset ryhmittäytyivät uudelleen etelämmäksi Thermopylain solaan, mikä johti Thermopylain taisteluun.


title: Johan Fellman (matemaatikko)

text: Johan Olof Fellman (s. 4. syyskuuta 1931) on suomalainen matemaatikko. Hän opiskeli Helsingin yliopistossa ja väitteli siellä tohtoriksi vuonna 1975. Hän oli Tekniska läroverketin matematiikanopettaja 1950–1961, työskenteli matemaatikkona Suomen Kaapelitehtaassa 1960–1963 ja toimi Svenska handelshögskolanin tilastotieteen professorina vuodesta 1977 vuoteen 1994. Hän tutki lineaarisia malleja, koesuunnittelua ja tilastotieteen biologian ja lääketieteen sovelluksia. Hän jäi eläkkeelle 1994.


title: Johan Fellman (matemaatikko)

text: Hänen tyttärensä Susanna Fellman (s.1963) on Göteborgin yliopiston professori.


title: Sysmä (Ilomantsi)

text: Sysmä (SYKE:n järvinumero 04.925.1.001) on keskikokoinen järvi Ilomantsissa Pohjois-Karjalassa. Se kuuluu Vuoksen päävesistöön. Sysmän suurimpia saaria ovat Lammassaari, Korpisaari, Veitsisaari ja Kokkosaari. Järven koillisosassa on nelikilometrinen harjumuodostuma, joka on synnyttänyt itäpuolelleen Sysmästä erottuvia pikkujärviä. Sysmän vedet laskevat lounaan suuntaan Myllyjokea pitkin Nuorajärveen. Järven koillispuolella käytiin elokuun alkupäivinä 1944 Ilomantsin taistelu.


title: Harry Frey

text: Harry Juhana Frey (s. 1941) on suomalainen lääkäri. Hän oli Tampereen yliopiston neurologian professori vuodesta 1985. Hän tutki neuroimmunologiaa ja -kemiaa sekä lääketieteen teknologiaa. Hän jäi eläkkeelle 2001.


title: Typpipitoisuus (limnologia)

text: Typpipitoisuus on vesistöjen tutkimuksessa yksi luonnonveden ominaisuutta ilmaiseva suure, jolla pyritään selvittämään vesistön eliöiden ravintotilannetta. Typpi on yleinen alkuaine ilmakehässä, missä se esiintyy kaksiatomisena kaasumolekyylinä (N). Useimmat eliöt eivät kykene hyödyntämään typpeä kaasuna, vaan ne käyttävät ravintonaan muita typen yhdisteitä. Yleisempiä vesistössä esiintyviä yhdistetä ovat nitraatit (NO), nitriitit (NO), ammoniakki (NH) ja sen ioniyhdisteet ammoniumit (NH). Monet eliöiden kudoksien aminohapot ja proteiinit sisältävät myös typpeä. Typen määrää luonnossa seurataan ihmisen luontoa voimakkaasti kuormittavan toiminnan vuoksi. Typpipitoisuudella tarkoitetaan eri tyypeä sisältävien yhdisteiden liuennutta määrää litrassa vettä.


title: Typpipitoisuus (limnologia)

text: Kokonaistyppi ilmoittaa veteen liuenneen typen kaikkien esiintymismuotojen kokonaispitoisuuden. Sen määrä ilmoitetaan yksiköllä "mikrogrammaa litrassa vettä" eli µg/l. Jos samassa tekstissä on muitakin typpiyhdisteiden pitoisuuksia, voidaan tämän arvot erottaa muista merkinnällä µg kok.N/l tai µgN/l. Jätevesien pitoisuudet ovat suuremmat, joten niiden pitoisuudet ilmoitetaan "milligrammoina litrassa vettä" eli mg/l. Näiden vastaavuudet ovat 1 mg/l = 1000 µg/l = 1000 mg/m³.


title: Typpipitoisuus (limnologia)

text: Kokonaistypen pitoisuus mitataan yleisesti Kjeldahl–menetelmällä, joka on tarkka ja hieman hidas suorittaa. Menetelmän keksi Johan Kjeldahl vuonna 1883. Aluksi vesinäytteen hiilipitoinen aines poltetaan rikkihapolla hiilidioksidiksi, joka haihtuu pois liuoksesta. Samalla orgaanisen aineksen typpi muuttuu ammoniumsulfaatiksi. Myös nitriitit ja nitraatit pelkistetään Dewardin reagenssillä ammoniumyhdisteeksi. Tämän jälkeen seos höyrytislataan ja typpi mitataan titraamalla. Määrityt tulokset muunnetaan yksiköiksi µg/l.


title: Typpipitoisuus (limnologia)

text: Nitraattia voi joutua vesistöön lannoitteista, typpeä sisältävien aineiden hajoamisesta tai niiden hapettumisen johdosta. Se on ihmiselle haitallista, koska ruuansulatuksessa siitä muodostuu nitriittejä ja muita nitroyhdisteitä.


title: Typpipitoisuus (limnologia)

text: Nitraattipitoisuus voidaan mitata sitomalla se sulfosalisyylihapon avulla alkalisissa oloissa keltaiseksi yhdisteeksi. Seoksen väri mitataan spektrometrillä ja sen pitoisuus ilmoitetaan yksikössä µg/l tai mg/l. Jos analyysissä on muitakin pitoisuusmäärityksiä, voidaan se ilmoittaa N- tai NO3-lisämääreellä µgN/l tai µgNO3-N/l.


title: Typpipitoisuus (limnologia)

text: Nitriitti ei ole pysyvä yhdiste, koska se hapettuu lopulta nitraatiksi, eikä sitä kannata yleensä mitata. Sen pitoisuudet ilmoitetaan yksikössä µgNO2-N/l.


title: Typpipitoisuus (limnologia)

text: Ammonium on ammoniakin suola. Luonnonvesistöihin on ammoniumia liuennut vain vähän, joten kohonneet pitoisuudet ovat peräisin orgaanisten aineiden hajoamistuotteista, maatalouden lannoitteista sekä teollisuuden ja asutuksen jätevesistä. Luonnossa ammonium hajoaa happea kuluttaen nitraatiksi, jolloin veden happamuudentaso samalla alenee eli se happamoituu.


title: Typpipitoisuus (limnologia)

text: Yleensä ammoniumtypen määrittämiseen käytetään muunneltua Kjeldahl-menetelmää (SFS 5505). Näytteen ammonium muutetaan lipeällä ammoniakiksi, joka tislataan boorihappoliuokseen ammoniumiksi. Siitä ammonium titrataan rikkihapolla neutraaliksi indikaattorin avulla. Määritetty ammoniumin määrä muutetaan pitoisuudeksi yksiköllä μgNH4-N/l tai mgNH4-N/l.


title: Typpipitoisuus (limnologia)

text: Markkinoilla on myös erilaisia pikatestaustuotteita, joilla ammoniumin pitoisuus voidaan määrittää nopeasti. Niiden tarkkuus lähestyy jo analyyttisiä menetelmiä ja niistä tulee tulevaisuudessa tarkkoja menetelmiä.


title: Typpipitoisuus (limnologia)

text: Yleensä luonnossa ei esiinny ammoniakkia, mutta sitä voi joutua veteen navetoiden lannasta, lannotteista, teollisuuden jätteistä tai se on peräisin viljellyistä kaloista. Ammoniakki hajoaa luonnostaan ammoniumiksi, joka hajoaa sitten nitraatiksi. Ammoniakkia kuitenkin syntyy ammoniumista hapettomissa olosuhteissa. Jos järvessä on paljon ammoniumia tilanteessa, jossa siinä on samalla happikatoa, muodostuu veteen ammoniakkia. Myös happamuustaso vaikuttaa ammoniakin ja ammonium-liuoksen tasapainotilaan. Kun pH ylittää 7, alkaa ammoniumin rinnalle muodostua ammoniakkia. Ammoniakki on kaloille myrkyllistä ja aiheuttaa kalakuolemia tilanteessa, jossa ammoniumtyppeä on runsaasti ja veden happamuudentaso (pH) ylittää 8,5. Ammoniakkia muodostuu silloin tappavia pitoisuuksia 0,03–0,15 mgNH3-N/l eli 30–150 μgNH3-N/l. Tappava vaikutus perustuu kiduksien tuhoutumiseen.


title: Typpipitoisuus (limnologia)

text: Ammoniakin pitoisuuden mittauksessa käytetään Nesslerin reagenssia (K[HgI]), jonka keksi Julius Nessler. Se sisältää ongelmajätteeksi luokiteltua elohopea(II)jodidia. Vesinäyte saatetaan alkaaliseksi ja siihen lisätään reagenssia. Silloin liuokseen muodostuu vaikealiukoinen aminoelohopeajohdin, jonka sakan väri on kellanruskea. Liuoksen värivoimakkuus on verrannollinen ammoniakkipitoisuuteen, joka halutaan selvittää. Värin määrä tutkitaan spektroskopisesti valon 436 nm aallonpituudella. Tämän jälkeen saatu tulos ilmoitetaan yksiköissä mgNH3-N/l tai μgNH3-N/l. Menetelmän tarkkuus ei alita 0,1 mgNH3-N/l.


title: Typpipitoisuus (limnologia)

text: Luonnontilaisten ja kirkkaiden vesien kokonaistyppipitoisuus on yleensä 200–500 µgN/l. Humusta sisältävien dystrofisten vesistöjen pitoisuudet ovat niitä korkeampia eli 400–800 µgN/l. Kun vesi on erittäin ruskeaa, on kokonaistypen pitoisuus yli 1000 µg/l. Peltoalueiden ojissa ovat pitoisuudet yleensä 2000–4000 µgN/l ja sateella ne ovat jopa yli 5000 µgN/l. Järven eri syvyyksissä on kokonaistypen pitoisuuksilla luontaista vaihtelua. Pääsääntönä voidaan lausua, että kokonaistyppipitoisuudet kasvavat syvemmälle mentäessä. Mikäli veden happipitoisuus alenee, esiintyy typpi pääasiassa ammoniumina. Kun pohjalieju muuttuu hapettomaksi, muuttuu myös osa sedimenttien typpiyhdisteistä ammoniumiksi.


title: Typpipitoisuus (limnologia)

text: Tutkimuksissa on huomattu, että kokonaistypen pitoisuudet ovat lineaarisesti riippuvia humuksen määrästä ja että samanlainen riippuvuus on löytynyt vedenvärin ja humuksen välillä.


title: Typpipitoisuus (limnologia)

text: Nitraattipitoisuudet ovat kesällä yleensä niin pieniä kuin 5 µgNO3-N/l, sillä päällysvedessä levät ottavat sen omaan käyttöönsä. Talvella, kun levä ei enää ole aktiivista, on nitraatin osuus kokonaistypestä suuri ja pitoisuudet voivat nousta jopa 500–1000 µgNO3-N/l. Edellä oleva ei päde sinilevien tapauksessa, koska ne voivat ottaa typen suoraan ilmasta. Pohjavesien nitraattipitoisuudet ovat edellisiä korkeampia. Ne ilmoitetaankin yksikössä mgNO3-N/l. Hyvän talousveden pitoisuus ei pitäisi ylittää arvoa 25 mgNO3-N/l. Kaloille nitraatti on haitallista 20 mgNO3-N/l eli 20 000 µgNO3-N/l pitoisuuksilla.


title: Typpipitoisuus (limnologia)

text: Nitriitti on luonnossa pysymätön yhdiste ja se yleensä hapettuu nitraatiksi. Vesistössä sen pitoisuudet vaihtelevat 1–10 µgNO2-N/l. Kaloille nitriitti on haitallista jo 0,2 mgNO2-N/l eli 200 µgNO2-N/l pitoisuuksilla.


title: Typpipitoisuus (limnologia)

text: Luonnonvesissä ammoniumpitoisuudet vaihtelevat tavallisesti päällysvesissä 0–30 µgNH4-N/l ja alusvesissä näitä arvoja hieman suurempina. Jos oja, joki tai järvi kuuluu turvetuotantosoiden valuma-alueeseen, saattaa ammoniumpitoisuudet kohota arvoihin 100–300 µgNH4-N/l. Jos luonnonvesissä esiintyy ammoniumia pitoisuutena 1 mgNH4-N/l = 1000 μgNH4-N/l, on siihen sekoittunut jätevesien päästöjen ammoniumtyppeä. Hyväksyttävän talousveden ylärajaksi on määritetty 0,5 mgNH4-N/l eli 500 µgNH4-N/l.


title: Typpipitoisuus (limnologia)

text: Vesistön rehevöitymisen astetta kuvaavat kokonaistypen raja-arvot:


title: Typpipitoisuus (limnologia)

text: Ilmakehän typpikaasu on yleensä eliöille väärässä muodossa ja vain harvat eliöt osaavat valmistaa siitä niiden tarvitsemia typpiyhdisteitä. Tätä yhdisteiden syntytapaa kutsutaan biologiseksi typensidonnaksi. Toinen yhdisteiden syntytapa abioottinen typensidonta liittyy salamointiin. Ilman typpikaasu kuumenee salamaniskussa niin paljon, että se yhtyy ilman happeen ja että siitä muodostuu typen oksideja. Typen eri ravintoaineet ovatkin eräs eliöiden kasvua rajoittava tekijä eli minimitekijä. Ekosysteemien tapaa kierrättää typen yhdisteitä voidaan havainnollistaa typen kierrolla.


title: Typpipitoisuus (limnologia)

text: Ihmisen aiheuttama typpikuormitus tarkoittaa kaikkea ylimääräistä eli luonnon normaalia typen kiertoa lisäävien aineiden levittämistä luontoon. Typpikuormitus rasittaa eniten pieniä vesistöjä kuten ojia, jokia, lampia ja järviä. Suuremmat järvet, sisämeret ja merenlahdet selviävät näitä paremmin saapuvasta typpikuormasta. Valtameret nielaisevat koko typpikuorman kokonaan ja levittävät sen laajalle alueelle, jolloin sen vaikutukset jäävät pienemmäksi.


title: Typpipitoisuus (limnologia)

text: Typpikuormitus edesauttaa sisävesien rehevöitymistä, sillä typpi on yksi kasvien pääravintoaine ja typpi kasvattaa ekosysteemin perustuotantoa. Vesikasvillisuus lisääntyy eli rehevöityy ja samalla sen lajimäärä kasvaa. Lajien koostumus muuttuu rehevien elinympäristöjen lajeja suosivaksi samalla kun karujen elinympäristöjen lajit taantuvat. Kalastossa särkikalat lisääntyvät esimerkiksi lohikalojen kustannuksella. Eläinplanktonia syövien kalojen määrän kasvaessa, vähenee eläinplanktonien määrät ja silloin alkaa kasviplanktonien määrät silmiinnähden kasvaa. Kun rehevöityminen vieläkin etenee, samentavat levät veden ja estävät valon pääsyn syvälle veteen. Silloin levien ja kasvien yhteyttäminen vain pinnalla ja pohjakasvillisuus taantuu. Koko biomassan kasvu lisää veteen liuenneen hapen kulutusta ja voi aiheuttaa happipitoisuuden alenemisen. Pahimmillaan järven alusvesiä vaivaa happikato, happamoituminen ja syvänteet voivat jäädä täysin hapettomiksi ja ravinteikkaiksi.


title: Typpipitoisuus (limnologia)

text: Typen määrää luonnossa seurataan sen vuoksi jatkuvasti ja liiallisen typen haittavaikutuksia pyritään johdonmukaisesti vähentämään. Erään arvion mukaan typen kuormittavat päästöt ovat Suomessa peräisin maataloudesta (46,5%), ilman laskeumasta (19,8%), yhdyskunnasta (16,6%), metsäteollisuudesta (5,0%), haja-asutuksesta (4,2%), massa- ja paperiteollisuudesta (3,8%) ja loput (suuruusjärvestyksessä) muu teollisuudesta, kalankasvatuksesta, turvetuotannosta ja turkistarhauksesta. Muiden maiden kuormituksen rakennetta tämä ei kuvasta, mutta se on siihen suuntaa antava.


title: Matti Henrik Frick

text: Matti Henrik (Heikki) Frick (10. kesäkuuta 1931 Pielisjärvi – 31. lokakuuta 2013 Helsinki) oli suomalainen lääkäri ja professori.


title: Matti Henrik Frick

text: Frickin vanhemmat olivat lääketieteen lisensiaatti Mathias Frick ja Irja Eva Margaretha Jokinen ja puoliso vuodesta 1951 Eija Irmeli Mattsson-Knuts. Frick tuli ylioppilaaksi Käpylän yhteiskoulusta 1950 ja valmistui lääketieteen lisensiaatiksi 1957. Lääketieteen ja kirurgian tohtoriksi hän väitteli 1962. Frick työskenteli lääkärinuransa alkuvaiheessa Pääesikunnan lääkintäosaston toimistoesiupseerina, vuodesta 1958 vuoteen 1962. Lääkintäkapteeniksi hänet ylennettiin 1959.


title: Matti Henrik Frick

text: Sisätautiopin dosentti Helsingin yliopistoon Frickistä tuli 1966 ja sisätautiopin professori HYKSin I Sisätautien klinikkaan 1981. Professorina hän toimi aina vuoteen 1994 asti, hänen tutkimuskohteenaan olivat sydäntaudit. Frick oli mukana kehittämässä maailman ensimmäisen sydämen eteistahdistusjärjestelmää, käynnisti Suomessa sydäntahdistinpoliklinikan ja aloitti kollegoidensa kanssa sydämen ultraäänitutkimukset 1970-luvulla. Hän myös teki Suomen ensimmäisen selektiivisen sepelvaltimokuvauksen ja kehitti sydämen rasituskoetta. Hänen johtamassaan Helsinki Heart Study -tutkimuksessa selvitettiin rasva-aineenvaihduntaan vaikuttavan lääkehoidon sepelvaltimotautia ehkäisevää vaikutusta. Frick, joka oli kysytty asiantuntija, julkaisi uransa aikana yli 400 tieteellistä julkaisua.


title: Frej Fyhrqvist

text: Frej Yngve Fyhrqvist (s. 1938) on suomalainen lääkäri. Hän oli Helsingin yliopiston sisätautiopin professori vuodesta 1987.


title: Kaksivyöseitikki

text: Kaksivyöseitikki ("Cortinarius bivelus") on seitikkien Telamonia-sektioon kuuluva sienilaji. Se on yleisväritykseltään vaaleanruskea, ja sillä on vaalea kierteinen seittimuodostuma jalan ympärillä, mistä tulee vaikutelma kahdesta vyöstä tai kahdesta renkaasta. Helttoja on runsaanlaisesti ja ne ovat väriltään hieman punertavanruskeita. Malto muuttuu keltaiseksi vahingoittuneista kohdista. Jalka paksunee hieman tyveä kohti. Lakin pinta ei ole limainen. Maku ja haju ovat miedot, mutta ruoaksi sientä ei suositella. Laji on suhteellisen vaikea erottaa valkovillaseitikistä ("Cortinarius laniger"). Kaksivyöseitikki vaikuttaa viihtyvän koivun seurassa.


title: Farleigh Hungerfordin linna

text: Farleigh Hungerfordin linna on 1300- ja 1400-lukujen vaihteessa Englannin Somersetissa rakennettu linna, joka sisältää sisä- ja ulkopihan. Sen kuvailtiin olleen raunioitunut vuonna 1701. Nykyään sen omistaa English Heritage.


title: Farleigh Hungerfordin linna

text: Linnan rakennutti Sir Thomas Hungerford, joka on varhaisin nimeltä tunnettu House of Commonsin puhemies. Hänen poikansa Walter Hungerford lisäsi ulkopihan 1420-luvulla. Hungerfordin suku möi linnan vuonna 1686 ja se rappeutui nopeasti sen jälkeen.


title: Farleigh Hungerfordin linna

text: Ulkopiha on kehämuurin ympäröimä. Molemmat pohjoistornit ovat tuhoutuneet maatasoon asti kun taas lounais- ja kaakkoistornit ovat edelleen pystyssä.


title: Savonlinnan satama

text: Savonlinnan satama (LOCODE: FI SVL) on Savonlinnassa toimivan matkustaja- ja kauppasataman sekä näihin liittyvien palvelujen yhteisnimitys. Satama-alueet sijaitsevat Suur-Saimaan Pihlajaveden puolella, Savonlinnan kantakaupungin eteläosissa. Savonlinnan satamiin kuuluvat:


title: Savonlinnan satama

text: Lisäksi Savonlinnan kaupungilla on myös useita vierasvenesatamia (Haislahti, Casino, Törninpyörä ja Savonranta) pienveneilijöiden käyttöön.


title: Savonlinnan satama

text: Vuonna 2015 Savonlinnan sataman kautta kulki 26 808 matkustajaa. Sataman kautta vietiin 1 671 ja tuotiin 4 855 tonnia irtorahtia.


title: Finders Keepers

text: Finders Keepers voi tarkoittaa ainakin seuraavia:


title: Wyndham Worldwide

text: Wyndham Worldwide on New Yorkin pörssissä noteerattu yhdysvaltalainen holdingyhtiö, joka operoi maailmanlaajuisesti kymmeniä hotelliketjuja ja on alallaan maailman suurin. Sen omistamien tytäryhtiöiden hallussa on 15 hotelliketju- ja loma-asuntobrändiä, joita se operoi franchising-periaatteella. Niitä ovat muun muassa Days Inn, Howard Johnson’s, Ramada, Super 8 ja Travelodge, loma-asuntovuokrauspalvelu Novasol ja lomaosakeketju RCI. Huoneiden määrällä mitattuna Wyndham Worldwide oli 645 423 huoneellaan vuonna 2014 maailman neljänneksi suurin hotelliyhtiö.


title: Wyndham Worldwide

text: Wyndham Worldwide sai alkunsa vuonna 1981 Texasin osavaltion Dallasista jossa kiinteistösijoittaja Trammell Crow perusti yhtiön nimellä Wyndham Hotel Corporation.


title: Wyndham Worldwide

text: Suurin Wyndham Worldwiden tytäryhtiöistä on Wyndham Hotels & Resorts, joka oli hotellien määrällä mitattuna vuonna 2015 maailman suurin hotelliyhtiö 7 645 hotellillaan.


title: Wyndham Worldwide

text: Floridan Orlandossa päämajaansa pitävä Wyndham Vacation Ownership on maailman suurimpia lomaosakeyrityksiä, joka operoi noin 203 kohdetta ja niissä yhteensä 25 tuhatta yksittäistä lomahuoneistoa. Pohjois-Amerikassa, Karibianmerellä ja eteläisellä Tyynellämerellä sijaitsevien lomaosakkeiden omistajia on yhteensä noin 925 000.


title: Wyndham Worldwide

text: Vuoteen 2016 saakka nimellä Wyndham Exchange and Rentals tunnettu Wyndham Destination Network operoi 110 000 lomaosaketta yli sadassa maassa. Siihen kuuluvat muun muassa RCI ja alun perin tanskalainen Novasol.


title: Wyndham Worldwide

text: Yhdysvaltojen Federal Trade Commission haastoi vuonna 2012 Wyndham Worldwiden oikeuteen, kun yrityksen tietojärjestelmistä oli varastettu vuosina 2008 ja 2009 kolmessa eri tietomurrossa 619 000 kuluttajan tiedot. Tietojen avulla tehtiin rikollisia veloituksia ainakin 10,6 miljoonan dollarin arvosta. Wyndham Worldwide yritti kiistää FTC:n oikeuden haastaa yritystä oikeuteen, mutta hävisi.


title: Laosin historia

text: Laosin valtion juuret juontuvat 1300-luvulla syntyneeseen Lan Xangin kuningaskuntaan, joka käsitti laajimmillaan nykyisen Laosin alueen sekä osan Thaimaasta. Lan Xangin kukoistuskaudella maahan levisi buddhalaisuus. Lan Xang hajosi kolmeksi kuningaskunnaksi vuonna 1690. Pienemmät ja heikommat kuningaskunnat jäivät siamilaisten ylivallan alle.


title: Laosin historia

text: Ranskalaiset valloittivat Vietnamin ja Kambodžan 1800-luvun puolivälissä, ja vuosisadan lopulla ranskalaiset ottivat haltuunsa myös Laosin ja ajoivat siamilaiset pois. Vuonna 1917 Laosista tuli osa Ranskan Indokiinaa.


title: Laosin historia

text: Japani valloitti Ranskan Indokiinan toisessa maailmansodassa ja julisti maat itsenäisiksi. Japanin antauduttua Laosiin palasi ranskalaisvalta, mutta toisen maailmansodan jälkeen puhkesi Indokiinan sota ranskalaisten ja Vietnamin kommunistihallinnon välille. Vietminh tuki Laosiin perustettua Pathet Lao -vastarintaliikettä, joka lyöttäytyi yhteen siirtomaavaltaa vastustavien kommunistien kanssa. Ranskan jouduttua sodassa alakynteen ja vetäydyttyä Indokiinasta, Laos julistettiin itsenäiseksi vuonna 1954.


title: Laosin historia

text: Itsenäistymisensä jälkeen Laos ajautui mukaan Vietnamin sotaan, kun Pohjois-Vietnamin joukot käyttivät Laosin aluetta hyväkseen taistelussaan Etelä-Vietnamia ja Yhdysvaltoja vastaan. Laosista tuli maailman pommitetuin maa Yhdysvaltain pommituksissa, ja räjähtämättömät pommit ovat yhä suuri ongelma.


title: Laosin historia

text: Laosin alueen ensimmäiset asukkaat olivat austroaasialaisia metsästäjä-keräilijäkansoja, ennen kuin maanviljelystaito levisi nykyisen Laosin alueelle. Asukkaat käyttivät vuoristoisessa maassa kulkureitteinä sisävesiväyliä, joilla he kulkivat kanootein. Tärkein jokireitti oli Mekongjoki, jonka monet sivujoet tarjosivat varhaisille kauppiaille reitin syvälle sisämaahan, josta he ostivat kardemummaa, bentsoehartsia, sellakkaa ja monia elintarvikkeita.


title: Laosin historia

text: Thaimaan puolelta Ban Chiangista tehdyt pronssikautiset hautalöydöt ovat paljastaneet että alueella on harjoitettu maanviljelystä ainakin 1500-luvulta eaa. Mekongin laaksoon kehittyi riisinviljelytaitoon perustuvia päällikkökuntia 100-luvulta jaa. alkaen. Merkittävää valtakeskus oli Sikhôttabong Mekongin varrella Xé Bangfai -joen suulla. Valtakeskus siirtyi länteen päin Champan valtakunnan syntymisen jälkeen vuonna 192. Toinen merkittävä valtakeskus oli mon-kansan Candapuri, joka sijaitsi nykyisen Vientianen paikalla.


title: Laosin historia

text: Nykyisen Laosin eteläosaa hallitsi Funanin Hindulais-buddhalainen kuningaskunta 100-luvulta alkaen. Pohjoiseen osaan levisi monien Dvaravatin theravada-buddhalaisen kuningaskunnan vaikutus 600–700-luvuilla. Funanin kuningaskunnan valtakautta alueella kesti 600-luvulle asti, jolloin se sulautui khmerien Chenlan valtakuntaan. Legendan mukaan Chenla syntyi chameilta vallatulle alueelle nykyisen Laosin provinssin Champasakin alueelle. Valtakunta jakautui kahtia kuningas Jayavarman I:n kuoltua vuonna 681. Kiinalaiset kronikat kutsuvat jakaantunutta maata Maa-Chenlaksi ja Vesi-Chenlaksi. Maa-Chenla sijaitsi nykyisen Laosin eteläosassa ja Vesi-Chenla nykyisen Kambodžan alueella.


title: Laosin historia

text: Nykyisen Etelä-Kiinan Yunnanin alueelta lähteneet varhaiset siirtolaiset levittivät elinpiiriään etelään nykyisen Laosin alueelle 600–700-luvuilla. Nykyisten Etelä-Kiinan, sekä Thaimaan ja Laosin pohjoisosiin syntyi Nanzhaon valtakunta. Yunnanin alueelle on jäljitetty tai-kansojen alkuperä, joihin myös lao-kansat kuuluvat. Varhaisten thailaisia kieliä puhuneiden siirtolaisten levittäytyessä alueelle, mon-khmer-kieliä puhuneet kansat siirtyivät heidän tieltään vuorille. Suuria lao-kansan hallintokeskuksia syntyi nykyisten Vientianen ja Luang Prapangin kohdille nykyisen Laosin pohjoisosissa. Luang Prapangin kohdalla sijainnut valtakeskus tunnettiin nimellä Muang Sua vuoden 698 jälkeen, jolloin tai-prinssi Khun Lo perusti sinne valtakunnan pääpaikan Nanzhaon voimavarojen ollessa siirrettynä muualle. Khun Lo myönsi maan isälleen Khun Boromille, jota laolaisissa legendoissa pidetään lao-kansan esi-isänä.


title: Laosin historia

text: Nykyisen Laosin alue joutui 1100-luvulla Khmerien valtakunnan alaisuuteen. Khmerkuningas Jayavarman VII:n kuoltua 1219 valtakunta alkoi rappeutua. Vuonna 1283 khmervaltakunnan vaikutusvalta alueella oli jo vähentynyt siinä määrin, että mongolien hyökätessä kuningas Jayavarman VIII joutui maksamaan vasalliveroa Kublai-kaanin johtamalle Mongolivaltakunnalle. Lännessä Khmervaltakunnan uhkaajaksi nousi thailainen Sukhothain kuningaskunta, joka kuningas Ramkamhaengin aikana laajensi alueitaan khmerien kustannuksella Laosin alueelle.


title: Laosin historia

text: Sukhothain valtakunnan heiketessä suuret lao-keskuset Vientianessa ja Luang Prapangissa luisuivat sen otteesta. Angkorin hovissa kasvanut tai-prinssi Fa Ngum perusti Luang Prapangin kaupungin liepeille Lan Xangin kuningaskunnan vuonna 1353. Hän oli nainut khmerkuninkaan tyttären, ja hänellä oli tukenaan 10 000 miehen vahvuinen khmerarmeija.


title: Laosin historia

text: Lan Xang, eli miljoonien elefanttien maa, koostui monesta pienestä vasallivaltiosta, joita yhdisti yhteisten vihollisten uhka. Suurimmillaan Lan Xang hallitsi suurinta osaa nykyisestä Laosista ja Koillis-Thaimaasta. Tarinoiden mukaan Fa Ngum toi Angkorista mukanaan Phra Bangin, kultaisen buddhaa esittävän patsaan, jonka mukaan kaupunki sai nimekseen Luang Prapang, Kultaisen Buddhan kaupunki.


title: Laosin historia

text: Lan Xang ei koskaan päässyt alueella yhtä hallitsevaan asemaan kuin sen naapurimaat Lanna, Ayutthaya tai Đại Việt. Lan Xangia rasittivat jatkuvat sodat naapurimaita vastaan. Đại Việt valloitti Luang Prapangin vuonna 1478 ja kuningas Sainyachakkaphat joutui pakenemaan maasta. Kuninkaan veli Suvanna Bulang onnistui palauttamaan maahan laojen vallan vuonna 1479. 1500-luvulla Lan Xang joutui taas kärsimään burmalaisten ja thailaisten maahantunkeutumisista.


title: Laosin historia

text: Lan Xang säilyi pitkään itsenäisenä kokonaisuutena, mitä auttoi maan eristyneisyys. Maata ympäröivät läpipääsemättömät vuoret, jotka toimivat luonnollisena suojana. Etelästä päin Mekongjokea pitkin tultaessa oli myös kierrettävä Khonen putoukset maitse, ennen kuin päästiin taas jatkamaan jokea pitkin Vientianeen.


title: Laosin historia

text: Lan Xangin kuningaskunta ei lopulta pystynyt säilymään yhtenä kokonaisuutena, vaan se hajosi vuonna 1690 kolmeen osaan hallitsevan dynastian keskinäisten valtataistelujen vuoksi. Maan eteläiseen osaan syntyi ChampasSakin kuningaskunta, keskistä osaa hallittiin Vientianesta ja pohjoisosaa Luang Prapangista. Lao-kuningaskunnissa kehittyi keskinäisistä kiistoista huolimatta tunne laon kansan identiteetistä erotuksena tai-naapureihin. Kansan ylpeyttä vahvisti se, että lao-kansa piti hallussaan tarunomaista Smaragdibuddhan veistosta, joka oli veistetty jaspiksesta. Patsaan oli tuonut Chiang Maista Luang Prapangin kautta Vientianeen kuningas Setthathirat vuonna 1564.


title: Laosin historia

text: Pienemmät ja heikommat kuningaskunnat luisuivat yhä enemmän siamilaisvallan alle. Burmalaisten ja siamilaisten perättäiset maahantunkeutumiset ajoivat lao-valtioita myös keskinäisiin kiistoihin. Vuonna 1771 Luang Prapang hyökkäsi Vientianeen, sillä Luang Prapangin kuningas koki Vientianen olevan osallinen burmalaisten hyökkäykseen vuonna 1765.


title: Laosin historia

text: Vuonna 1778 Taksinin armeijanssa palvellut kenraali Chakri, josta tuli myöhemmin Siamin kuningas Rama I, valloitti armeijoineen Vientianen. Valloittajat ryöstivät mukanaan Phra Bangin ja Smaragdibuddhan patsaan ja veivät ne Bangkokiin. Phra Bang on sittemmin palautettu Laosiin, mutta Smaragdibuddha on nykyisin nähtävillä Bangkokin Wat Phra Kaeon temppelissä.


title: Laosin historia

text: Vientiane ajautui Bangkokin hallinnon vasalliksi ja Luang Prabangissa taas pitivät valtaa burmalaiset. Luang Prabang vapautui burmalaisvallasta 1778, mutta tilalle tuli siamilaisten ylivalta. Siamilaiset käyttivät Vientianea hyväkseen alistaakseen myös pohjoisemman lao-valtion Luang Prabangin alaisuutensa. Vientiane tuki 1700-luvun lopulla siamilaisia estääkseen burmalaisia valtaamasta nykyisen Laosin ja Thaimaan pohjoisosia. Lao-kuningaskunnat joutuivat 1700-1800-luvun taitteessa yhä enemmän Rama I:n hallitseman Siamin valtakunnan vallan alle. Lao-valtioihin nähden ylivaltaa pitivät myös vietnamilaiset. Vietiane joutui maksamaan vasalliveroa sekä Bangkokiin että Vietnamin pääkaupunkiin Huếen


title: Laosin historia

text: Vientianen kuningaskunta katosi lopullisesti vuonna 1827. Vientianen vasallikuningas Chao Anoun tavoitteena oli yhdistää uudelleen kolme lao-kuningaskuntaa ja hän hyökkäsi Siamiin. Sotaretki epäonnistui täysin, ja siamilaiset miehittivät Vientianen ja tuhosivat sen täysin. Siamilaiset myös tyhjensivät koko Mekongjoen itäpuolen väestöstä joukkosurmilla ja pakkosiirroilla. Chao Anoun onnistui paeta Vietnamiin. Hän sai Vietnamissa tukea Nguyễn-dynastian keisarilta Minh Mạngilta ja hän lähti sotajoukkoineen takaisin Vientianeen. Sotilaat kuitenkin karkasivat ja Chao Anou pakeni pieneen ruukkujen tasangolla sijainneeseen phuan-kansan Xieng Khouangin kuningaskuntaan.


title: Laosin historia

text: Xieng Khouangin pienen kuningaskunnan vaiheista tiedetään vain vähän. Xieng Khouang maksoi vasalliveroa sekä siamilaisille että vietnamilaisille, ja maan kuningas joutui päättämään kummalle hän luovuttaisi Chao Anoun. Hän luovutti tämän siamilaisille, mikä suututti keisari Minh Mạngin. Minh Mạng lähetti sotilaansa vangitsemaan Xieng Khouangin kuninkaan ja tämä teloitettiin Huếssa vuonna 1832.


title: Laosin historia

text: 1800-luvun puolivälistä lähtien nykyisen Laosin alueelle kohdistui merkittävä muuttoaalto, kun hmong-väestöä pakeni Kiinasta etelään. Hmongit asettuivat vuoristoiselle alueelle, joka soveltui parhaiten heidän harjoittamaansa riisinviljelyyn.


title: Laosin historia

text: Ranska valloitti siirtomaa-alueita Kaakkois-Aasiasta 1800-luvun puolivälistä lähtien ja vuoteen 1885 mennessä nykyisen Vietnamin ja Kambodžan alueet olivat ranskalaisten siirtomaahallinnon alaisuudessa.


title: Laosin historia

text: Siam pelkäsi että Ranskan hallinnoima Vietnam havittelee Laosin alueita, ja Siam valloitti varmuuden vuoksi Luang Prabangin vuonna 1885. Ranska varoitti Siamia loukkaamasta Vietnamin oikeuksia Luang Prabangissa ja Xieng Khouangissa. Kuningas Mongkut suostui siihen että Ranska nimittää Luang Prabangiin varakonsulin. Vuonna 1887 Luang Prabangissa aloitti varakonsulina Auguste Pavie. Pavie suostutteli kuningas Oun Khamia luopumaan vasalliudestaan Bangkokiin ja asettumaan sen sijaan Ranskan suojelukseen.


title: Laosin historia

text: Vuonna 1893 Ranska pakotti Siamin luopumaan Mekongin itäpuolisesta alueesta ja siamilaiset siirtokunnat häädettiin nykyisen Laosin eteläisistä ja keskisistä osista. Laos yhdistyi jälleen yhdeksi alueeksi Ranskan siirtomaahallinnon alla. Ranska teki Laosista protektoraattinsa vuonna 1893 ja maan hallintokeskus tehtiin Vientianeen. Käytännössä Laosia hallittiin Vietnamista käsin.


title: Laosin historia

text: Ranskan vallan alla Laosiin muutti suuri määrä vietnamilaisia ranskalaisten tukemina. He toimivat hallintotehtävissä, poliiseina ja sotilaina, sekä suuremmissa kaupungeissa kauppiaina ja käsityöläisinä. Laosilaisille itselleen jäi riisinviljely. Vuonna 1943 puolet Vientianen väestöstä oli vietnamilaisia. Ranskan vallan alla Laosin kehittäminen laiminlyötiin ja Ranska laajensi alueitaan 1890-luvulla Laosiin pohjimmiltaan strategisista syistä. Laos toimi ranskalaisille vain puskurivaltiona brittien siirtomaaimperiumia vastaan. Ranskan vallan alla Laos oli suojassa siamilaisten valloituspyrkimyksiltä, mutta maan kansa kärsi ranskalaisten siirtomaahallinnon korkeasta verotuksesta. Vuonna 1917 Laos liitettiin hallinnollisena alueena Ranskan Indokiinaan.


title: Laosin historia

text: Tyytymättömimpiä ranskalaishallintoon olivat vuoristoissa elävät laot, joilta vaadittiin Ranskan vallan alla suhteessa kovempia veroja, kuin mitä he olivat aiemmin joutuneet maksamaan lao-eliitille. Ensimmäinen kapina ranskalaisvaltaa vastaan Laosissa nähtiin vuonna 1901. Kapina nujerrettiin verisesti Savannakhetissa seuraavana vuonna, kun Ranskan armeija avasi tulen aseettomia ihmisiä vastaan, jotka olivat kerääntyneet Ranskan siirtomaavaltaa edustavien rakennusten ulkopuolelle. Välikohtauksessa sai surmansa arviolta 150 ihmistä.


title: Laosin historia

text: Ranskalaiset hyödynsivät siirtomaahallinnossaan Laosin periteistä valtarakennetta, nimittämällä kuningashuoneiden edustajia alempiin hallinnollisiin virkoihin. Näin säilyivät Laosin ruhtinaiden feodaaliset etuoikeudet, siirtomaahallinnon pitäessä todellista valtaa. Ranskalaiset myös loivat näin perustan nykyiselle Laosille Paul Doumerin laatimilla uudistuksilla, järjestämällä hajanaisten ruhtinaiden hallitsemalle maalle yhtenäisen hallinnon Vientianeen. Laosin harvalukuisen eliitin muodostivat 200 ruhtinasperhettä, ja vain eliitillä oli mahdollisuus kouluttautua. Opiskelleesta eliitistä nousivat myös Laosin itsenäisyysliikkeen johtajat, prinssit Phetsarath, hänen veljensä Souvanna Phouma, sekä heidän velipuolensa Souphanouvong.


title: Laosin historia

text: Japani miehitti toisen maailmansodan aikana Vietnamin pohjoisosan Tonkinin vuonna 1940. Japanin kanssa yhteistyöhön suostunut Phibunin johtama Thaimaa valtasi osan Luang Prabangista ja Champassakista, jotka Thaimaa oli menettänyt Ranskalle vuosina 1902 ja 1907 solmimiensa sopimusten vuoksi. Phibun haaveili suur-Thaimaan luomisesta japanilaisten avustuksella.


title: Laosin historia

text: Ranskaa johtanut Vichyn hallitus ei noussut aseelliseen vastarintaan japanilaisia vastaan, vaan Ranska antoi Laosin luonnonvarat vapaasti japanilaisten käyttöön. Ranskan passiivisuus protektoraattinsa suojelemisessa aiheutti suuttumusta Laosissa. Korvatakseen Luang Prabangin kuninkaalle Sisavang Vongille menetetyt alueet ranskalaiset liittivät Luang Prabangin protektoraateiksi muita Laosin alueita.


title: Laosin historia

text: Japanilaiset yrittivät nostattaa Kaakkois-Aasiassa kansallistunnetta yllyttääkseen kaakkoisaasialaisia kansoja nousemaan siirtomaaisäntiään vastaan. Laosissa ei ollut järjestäytynyttä kansallismielistä liikettä, jonka kanssa japanilaiset olisivat voineet liittoutua Ranskan siirtomaavaltaa vastaan. Laosin eliitti oli hyvin lojaalia Ranskan hallinnolle, kun taas tavalliselle kansalle oli yhdentekevää kenen alamainen heidän kuninkaansa oli.


title: Laosin historia

text: Maaliskuussa 1945 japanilaiset suorittivat vallankaappauksen Ranskan Indokiinassa vangiten ranskalaiset virkamiehet. Japani julisti siirtomaakauden päättyneeksi Ranskan hallitsemilla alueilla ja se julisti Laosin, Vietnamin ja Kambodžan itsenäisiksi. Laosissa Sisavang vong ja hänen poikansa prinssi Savang Vatthana kieltäytyivät julistamasta Laosia itsenäiseksi ja he kehottivat laosilaisia vastarintaan japanilaisia vastaan. Japanilaiset miehittivät Luang Prabangin, jolloin Sisavang Vongin oli julistettavaa Laos itsenäiseksi huhtikuussa 1945. Japanilaismiehityksen jälkeen ranskalaisjoukot vetäytyivät Laosista Kiinan puolelle.


title: Laosin historia

text: Japanilaisten kanssa teki yhteistyötä Phetsarath, jonka johtamaan hallitukseen nimitettiin japanilaismyönteisiä virkamiehiä. Japani antautui liittoutuneille elokuussa 1945, ja tämän jälkeen Phetsarath julisti Vientianen maakunnan alueet itsenäiseksi Laosin kuningaskunnaksi syyskuussa 1945. Phetsarath ei ilmoittanut asiasta edes Luang Prabangin kuninkaalle Sisavang Vongille, eikä Champassakin kuninkaalle Boun Oumille, mutta hän ilmoitti myöhemmin syyskuussa 1945, että itsenäisyysjulistuksen piiriin kuuluisivat myös Luang Prabang ja Champassak. Sisavang Vong ja Boun Oum eivät hyväksyneet Phetsarathin itsenäisyysjulistusta, vaan hakivat tukea ranskalaisilta.


title: Laosin historia

text: Lokakuussa 1945 Laosiin muodostettiin siirtomaahallintoa vastustanut väliaikainen hallitus, joka tunnettiin nimellä Lao Issara, eli itsenäinen Laos. Kuningas Sisavang Vong kutsuttiin perustuslaillisen kuningaskunnan päämieheksi. Aluksi hän kieltäytyi, sillä piti hallitusta laittomana, mutta huhtikuussa 1946 hän suostui pyyntöön ja antoi kruunata itsenäisen Laosin perustuslailliseksi kuninkaaksi.


title: Laosin historia

text: Ranskalaiset joukot valtasivat Vientianen kaksi päivää Sisavang Vongin kuninkaaksi nimittämisen jälkeen. Lao Issaran jäsenet pakenivat ranskalaisia Thaimaan puolelle ja toukokuussa 1946 ranskalaiset valtasivat Luang Prabangin. Toukokuussa 1947 Laosin kuningaskunta julistettiin virallisesti kuuluvaksi Ranskan liittoon, ja maan johdossa jatkoi kuningas Sisavang Vong. Lao Issara jatkoi toimintaansa Thaimaan puolella, mutta se ei kyennyt horjuttamaan Ranskan valtaa Laosissa. Lopulta Lao Issara hajosi vuonna 1949.


title: Laosin historia

text: Ranska ryhtyi neuvottelemaan Lao Issaran oikeistosiiven kanssa, ja se myönsi Laosille vuonna 1949 rajoitetun itsehallinnon. Oikeistosiiven johtohahmoihin kuuluivat Boun Oum, Phoui Sananikone ja Souvanna Phouma. Vasemmistolainen Souphanouvong taas erotettiin hajonneesta Laosin pakolaishallituksesta.


title: Laosin historia

text: Japanin hallinnon alaisuudessa oli syntynyt siirtomaahallintoa vastustanut kommunistisia vaikutteita saanut liike, jota oli johtanut prinssi Souphanouvong. Vietminhin tuella liike perusti Laosiin vastarintahallituksen kesällä 1950. Souphanouvong toimi hallituksen pääministerinä ja Kaysone Phomvihane puolustusministerinä. Laosin kommunistit perustivat Pathet Lao -liikkeen, joka katsoi edustavansa samaa linjaa kuin Lao Issara. Pathet Lao sai kannatusta vuoriston kansoilta, jotka eivät olleet lao-väestöä, mutta he muodostivat noin puolet Laosin väestöstä.


title: Laosin historia

text: Pathet Lao toimi maan koillisnurkasta käsin ja se ryhtyi aseelliseen taisteluun ranskalaismielistä hallintoa vastaan. Ranska menetti kuitenkin mielenkiintonsa Laosia kohtaan, ja vuonna 1953 luopuivat kaikista vaatimuksistaan maan suhteen, sillä Ranskan huomio oli Vietnamissa ja Indokiinan sodassa. Ranska oli joutumassa ahtaalle sodassa ja se pyrki katkaisemaan Vietminhin yhteyden Vietnamin puolelta Laosin pohjoisosiin Pathet Laon hallitsemille alueille. Taistelut Vietnamin puolella siirtyivät lähelle Laosin rajaa, ja hävityn Điện Biên Phủn taistelun jälkeen Ranska vetäytyi Kaakkois-Aasiasta. Geneven rauhanneuvotteluissa Laosia edusti Souvanna Phouma. Souphanouvongia ei neuvotteluihin hyväksytty, vaikka Pathet Lao kontrolloi jo useita alueita Pohjois-Laosissa. Geneven konferenssin lopputuloksena Laos saavutti täyden itsenäisyyden vuonna 1954.


title: Laosin historia

text: Vuonna 1956 hallituksen johtomiehenä toiminut Souvanna Phouma ryhtyi neuvottelemaan veljensä Souphanouvongin ja Pathet Laon kanssa. Neuvotteluissa päästiin kompromissiin ja muodostettiin koalitiohallitus. Pathet Laon joukot oli tarkoitus sulauttaa Laosin kuninkaalliseen armeijaan ja Souphanouvongin olla mukana Laosin hallituksessa. Yhdysvallat vastusti jyrkästi kommunistitaustaisen Souphanouvongin roolia hallituksessa. Pian osoittautui että hallitusyhteistyö ei toiminut, sillä maan kuninkaallinen eliitti ei halunnut tehdä yhteistyötä kommunistien kanssa, eivätkä kommunistit suostuneet oikeistolaisia rojalisteja alempaan asemaan. Laos oli ajautunut sisällissotaan vuoteen 1960 mennessä. Tilannetta pahensi oikeistolaisia tukeneen Yhdysvaltojen väliintulo. Neuvostoliitto taas tarjosi tukeaan Pathet Laolle.


title: Laosin historia

text: Yhdysvaltain tavoitteena oli estää Kaakkois-Aasian maita kommunistisen hallinnon alle, ja sen tavoitteena oli estää dominoefekti, jossa yhden maan ajautuminen kommunistisen hallinnon alle saattaisi ajaa muidenkin maiden ajautumisen kommunistien valtaan. Vietnamin kommunistien toiminta oli uhkana sille että myös Laosissa valtaan pääsisivät kommunistit.


title: Laosin historia

text: Vietnamin sota levisi Laosin puolelle vuonna 1964, kun Yhdysvallat alkoi pommittaa Kambodžan ja Etelä-Vietnamin välillä kulkevaa Hồ Chí Minhin huoltotietä, joka kulki Laosin kautta. Reitti toimi Pohjois-Vietnamin armeijan eteläisten joukkojen huoltotienä, jonka Yhdysvallat pyrki katkaisemaan. Yhdysvaltain pommittamat alueet olivat Pathet Laon hallitsemaa vyöhykettä, ja sadattuhannet siviilit pakenivat Pathet Laon hallitsemilta alueilta Vientianen hallituksen kontrolloimille alueille. Yhdysvallat kylvi Laosiin yli 2 miljoonaa tonnia pommeja, ja Laosista tuli maailman tiheimmin pommitettu valtio. Kuitenkaan Yhdysvallat ei kyennyt katkaisemaan Pohjois-Vietnamin armeijan käyttämää huoltoreittiä.


title: Laosin historia

text: Yhdysvallat vähensi osallistumistaan Vietnamin sotaan ja vuoden 1973 jälkeen Pathet Laon joukot saavuttivat yliotteen taistelussa kuninkaallista hallitusta vastaan. Kun Vietnamin sota päättyi ja Etelä-Vietnam kukistui vuonna 1975, myös Pathet Lao otti vallan Vientianessa. Kuningas Sisavang Vatthana luopui kruunusta ja Pathet Laon johtajat perustivat Laosin demokraattisen kansantasavallan, joka samalla lopetti maan 600-vuotisen monarkian.


title: Laosin historia

text: Sodan jälkeen maata johtivat Kaysone Phomvihane pääministerinä ja Souphanouvong presidenttinä. Toisin kuin Vietnamissa, Laosissa valta siirtyi kommunistiselle Pathet Laolle vähitellen. Sodan jälkeen maa oli kaoottisessa tilassa ja Yhdysvaltain taloudellisen tuen loppuminen pahensi tilannetta. Kymmenet tuhannet laosilaiset pakenivat Mekong-joen yli Thaimaan puolelle, huomattava osa heistä koulutettua väestöä. Laos tuli 1970-luvun lopulla yhä enemmän riippuvaiseksi Vietnamista.


title: Laosin historia

text: Laos pysyi eristyneenä koko 1980-luvun, mutta Vietnamin uudistuspolitiikan myötä Laosissakin nähtiin jonkinasteista avautumista. Vuonna 1986 Laos aloitti Neuvostoliiton esimerkin rohkaisemana talousuudistukset, jotka johtivat maan kohti markkinataloutta. Yhdysvaltain kaksikymmentä vuotta jatkunut kauppasaarto Laosissa päättyi vuonna 1995. Maa hyväksyttiin ASEAN:in jäseneksi vuonna 1997, mutta sen poliittinen suuntaus ei ole vähittäisestä avautumisesta huolimatta radikaalisti muuttunut.


title: John Bowe

text: John Bowe (s. 1. helmikuuta 1950 Greasby, Cheshire, Iso-Britannia) on brittiläinen näyttelijä, joka tunnetaan parhaiten kartanonherra Lawrence Whiten roolista saippuasarjassa "Emmerdale" (2014–2018) ja Duggie Fergusonin roolista saippuasarjassa "Coronation Street" (1999–2002). Poliisisarjassa "Epäilyksen polttopiste" (1991) hän näytteli George Marlowia.


title: John Bowe

text: Saippuasarjassa "Families" (1990–1993) Bowe näytteli Larry Richardsia. Vuonna 2007 John Bowe nähtiin draamasarjassa "Cranfordin naiset" tohtori Morganina, kaupungin arvostettuna lääkäriä. Valkokankaalla Bowe on nähty muun muassa vuonna 1987 James Bond -elokuvassa "007 vaaran vyöhykkeellä" Kenraali Feyadorin roolissa.


title: Vesihyasintti

text: Vesihyasintti eli kellusvesihyasintti ("Eichhornia crassipes") on Amazonin altaalta kotoisin oleva vesikasvi. Sitä pidetään erittäin haitallisena vieraslajina luontaisen levinneisyysalueensa ulkopuolella.


title: Vesihyasintti

text: Vesihyasintti on vapaasti kelluva monivuotinen vesikasvi, joka on kotoisin trooppisilta ja subtrooppisilta alueilta Etelä-Amerikassa. Sen leveät, paksut, kiiltävät, soikeat lehdet, voivat nousta jopa 1 metrin korkeuteen vedenpinnan yläpuolelle. Lehdet ovat 10-20 cm leveitä ja lehtiruodit pulleita ja sienimäisiä. Haaraiset, vapaasti roikkuvat juuret ovat mustanviolettejä. Pysty varsi tukee tähkämäistä kukintoa, jossa on 8-15 kukkaa, joissa on kuusi terälehteä.


title: Vesihyasintti

text: Vesihyasintti on yksi maailman nopeimmin leviävistä kasveista. Se lisääntyy lähinnä rönsyjensä avulla, jotka lopulta muodostavat tytärkasveja. Jokainen kasvi voi tuottaa tuhansia siemeniä joka vuosi, ja nämä siemenet voivat pysyä elinkelpoisena yli 28 vuotta. Kaakkois-Aasiassa on tavattu yksilöitä, jotka kasvoivat 2-5 metriä päivässä.


title: Vesihyasintti

text: Vesihyasinttia on istutettu koristeeksi puutarhalammikoihin ja jopa isoihin akvaarioihin. Nykyisin lajin maahantuonti, kasvatus, myynti ja muu hallussapito sekä ympäristöön päästäminen Euroopan Unionissa on kielletty. Lajin haitallisuus perustuu sen ylivertaisen tehokkaaseen leviämiseen. Kasvustot tukkivat vesireittejä haitaten veneilyä ja kalastusta, ja ne estävät valon ja hapen pääsyn veteen, mikä heikentää vesistön muita eliökantoja.


title: Vesihyasintti

text: On arvioitu, että jos vesihyasinttia ei eliminoitaisi Panaman kanavasta säännöllisesti, se kasvaisi umpeen kulkukelvottomaksi kolmessa vuodessa.


title: Vesihyasintti

text: Kasvustojen hävittäminen niittämällä ja nyhtämällä ei ole tehokasta, koska uudet kasviyksilöt leviävät leikkuujätteestä ja siemenistä. Biologista torjuntaa varten on tutkittu eri hyönteislajeja, mutta melko huonolla menestyksellä. Myös tuhosienten levittämistä on kokeiltu, mutta mikään kokeilu ei ole johtanut kaupalliseen sovellukseen. Niinpä vesihyasinttia torjutaan useimmin kasvimyrkyillä.


title: Vesihyasintti

text: Vesihyasinttia pidetään yhtenä maailman sadasta haitallisimmasta vieraslajista.


title: Ratula (televisio-ohjelma)

text: Ratula on Sub-kanavalla vuosina 2009 ja 2011 esitetty televisio-ohjelma, jota juonsivat Anu Harkki ja Arttu Harkki. Ohjelmassa nähtiin viikoittain vaihtuvia julkisuuden henkilöitä vieraina.


title: Choice Hotels

text: Choice Hotels International, Inc. on New Yorkin pörssissä noteerattu yhdysvaltalainen holdingyhtiö, joka operoi franchising-periaatteella monia hotelli- ja motelliketjuja noin 35 maassa. Sen hallussa on tusinan verran alan brändejä: Comfort Inn, Comfort Suites, Quality Inn, Sleep Inn, Clarion, Cambria Hotel & Suites, Mainstay Suites, Suburban Extended Stay, Econo Lodge, Rodeway Inn ja Ascend Hotel Collection. Choice Hotels oli vuonna 2015 maailman toiseksi suurin hotelliyhtiö 6 376 toimipaikallaan. Vuotta aiemmin se listattiin huonemäärän perusteella maailman viidenneksi suurimmaksi 602 663 huoneellaan.


title: Choice Hotels

text: Pohjoismaissa ja Baltiassa Choice Hotelsia edustaa norjalainen Nordic Choice Hotels, joka operoi muun muassa Helsingin Jätkäsaaren 16-kerroksista Clarion Hotel Helsinkiä.


title: Choice Hotels

text: Choice Hotels sai alkunsa vuonna 1939 Quality Courts -nimisenä markkinointiyhteistyönä seitsemän Yhdysvaltojen etelävaltioissa sijainneen motellin kesken. Pian muodostettiin yhtiö Quality Courts Limited. Vuodesta 1963 ketju toimi nimellä Quality Motels ja vuodesta 1972, jolloin toimintaperiaate muutettiin hotellien omistamisesta franchisingiksi, nimellä Quality Inns International. Ketjumääräykset olivat paljon väljempiä kuin kilpailijan Holiday Innin yksityiskohtaiset vaatimukset eri asioiden standardoinnista. Ketjuun otettiin jo toimivia hotelleja, kun taas Holiday Inn yleensä rakensi uudet kiinteistöt toiminnalleen.


title: Choice Hotels

text: Vuonna 1982 Quality Inns jaettiin kahtia edulliseen Comfort Inn -ketjuun ja tasokkaampaan Quality Royale -ketjuun, josta tuli vuonna 1989 Clarion Hotels. Samana vuonna Quality Inns perusti standardoituihin sisustuksiin perustuvan McSleep-ketjun, jonka nimi vaihdettiin pian Sleep Inniksi McDonald’s-yhtiön vaatimuksesta.


title: Choice Hotels

text: Vuonna 1990 Quality International muutti nimensä muotoon Choice Hotels International. Pian se osti kolme halpahotelliketjua: Friendship Inns, Rodeway Inn ja Econo Lodge. Näistä Friendship-ketjun hotellit muutettiin joko Rodeway- tai Econo Lodge -brändin alle.


title: Choice Hotels

text: Pohjoismaissa Choice Hotelsia edustaa Nordic Choice Commercial Services A/S. Nordic Choice Hotels (vuoteen 2011 asti Choice Hotels Scandinavia) on yksi Pohjoismaiden suurimpia hotelliyhtiöitä, jolla on Norjassa, Tanskassa, Ruotsissa ja Baltian maissa parisataa hotellia ja yli 12 000 työntekijää. Yhtiön ensimmäinen hotelli Suomessa on lokakuussa 2016 avattava 16-kerroksinen Clarion Helsingin Jätkäsaaressa.


title: Choice Hotels

text: Nordic Choice Hotelsin omistaa norjalainen ”hotellimagnaatti” ja ympäristöaktivisti Petter Stordalen. Yhtiön neljä hotellibrändiä ovat isojen kaupunkikeskustojen ja lentokenttien Clarion Hotel, pienempien kaupunkien Quality Hotel, edullisempi Comfort Hotel sekä Nordic Hotels & Resorts, jonka alla toimivat muihin kolmeen ketjuun sopimattomat erikoiskohteet, joilla esimerkiksi on vanhastaan oma vahva identiteetti.


title: Cigarettes, Whisky et P'tites Pépées

text: Cigarettes, whisky et p'tites pépées on ranskalainen elokuva vuodelta 1959. Sen lajityyppinä on komedia. Ohjaajana ja toisena käsikirjoittajana toimi Maurice Régamey, toinen kirjoittaja oli Raymond Callava. Pääosissa olivat Jean Carmet ja Annie Cordy. Elokuvan juoni ei ole merkittävä, mutta sen pääasiana on vapautuva äveriäs nuoriso Rivieran maisemissa: Tytöt löytävät suuren viinakätkön, joka kuuluu salakuljettajille. Elokuvan tunnetuin merkitys on nimikkosävelmässä, jota on käännetty useille kielille. Suomeksi kappaleen teki tunnetuksi Dave Lindholm albumillaan Sillalla vuonna 1990, nimellä "Tupaakka, viina ja villit naiset". Laulu lienee kuitenkin alun perin yhdysvaltalaisen Tim Spencerin käsialaa ja nimellä "Cigarettes, Wusky And Wild Wild Women", vaikka elokuvan musiikista vastaa Henri Betti.


title: Tallinna (televisio-ohjelma)

text: Tallinna on vuonna 2012 TV5-Kanavalla esitetty televisio-ohjelma, jossa seurataan tavallisten suomalaisten ja julkisuudesta tuttujen henkilöiden matkaa Virossa. Ohjelman kertojina toimii Sanna Saarijärvi ja Eppu Salminen.


title: Tenojoen silta

text: Tenojoen silta ("Tenon silta", "Tanan silta", , ) on riippusilta Norjassa Finnmarkin läänissä. Se ylittää Tenojoen Tenon kunnan Tenon kylässä (). Silta on 220 metriä pitkä ja sen pääjänteen pituus on 194 metriä. Sillan alkulkukorkeus on kahdeksan metriä ja sinä on kolme jännettä. Silta avattiin liikenteelle vuonna 1948 ja sen yli kulkevat nykyään Eurooppatie E6 ja E75. Ajoneuvojen suurin sallittu korkeus sillalla on 4 metriä. Tenon kunnan taajama "Tana bru" on saanut nimensä sillan mukaan.


title: Tenojoen silta

text: Vanhaa riippusiltaa korvaamaan on suunnitteilla uusi silta. Rakennustyöt alkavat vuonna 2016 ja sillan on tarkoitus olla valmis 2019.


title: Tenojoen silta

text: Ensimmäinen Tenon ylittävä silta rakennettiin vuonna 1939, silta oli puinen. Joen jäätymisen takia silta oli purettava aina syksyllä ja pystytettävä uudelleen seuraavana kesänä. Norjan miehitysaikana saksalaiset joukot aloittivat uuden sillan rakentamisen, silta oli melkein valmis kun se räjäytettiin vuonna 1944.


title: Triana Iglesias

text: Triana Iglesias Holten (s. 19. maaliskuuta 1982) on norjalainen näyttelijä, juontaja ja malli. Hän on näytellyt muun muassa norjalaisessa komediaelokuvassa "Tina & Bettina" sekä esiintynyt Madconin musiikkivideoilla. Iglesias on juontanut Norjan "Paratiisihotellia" sen kaikilla kahdeksalla tuotantokaudella ja osallistunut Norjan "Tanssii tähtien kanssa" -ohjelmaan. Hän on esiintynyt mallina muun muassa "Playboy"- ja "FHM"-lehtien eri maiden versioissa sekä ruotsalaisen alppihiihtäjä Jon Olssonin suksissa. Iglesias on seurustellut kesästä 2015 lähtien suomalaisen rap-artisti Mikael Gabrielin kanssa ja he kihlautuivat joulukuun lopussa 2016.


title: Pörrökäävät

text: Pörrökäävät ("Cerrena") on lahottajasienisuku, johon kuuluu Suomessa vain yksi laji, pörrökääpä ("Cerrena unicolor"). Lajien itiöemät ovat laakeita tai hyllymäisiä ja usein päältä karvaisia. Pillistö on tavallisesti sokkelomainen tai sahamainen. Lajeja tunnetaan maailmalta kolmisenkymmentä.


title: Helttakäävät

text: Helttakäävät ("Lenzites") on lahottajakääpäsuku, joka esiintyy Suomessa ja Pohjoismaissakin vain yhtenä lajina, koivunhelttakääpänä ("Lenzites betulina"). Suku on erotettavissa muista samantapaisista käävistä kovuutensa ansiosta, samoin yläpinnan harjaksisuudesta ja ja alapinnan pillistön puuttumisesta: pillistön sijasta löydetään helttamuodostuma. Suvun käävät ovat yksivuotisia valkolahottajia, mikä edellyttää ligniiniä hajottavien solunulkoisten entsyymien läsnäoloa. Suomessa ja Pohjoismaissa tunnetaan vain koivunhelttakääpä ("Lenzites betulina"). Lajeja on kyllä maailmalla ainakin kymmeniä.


title: Helttakäävät

text: Toisinaan päältä katsoen miltei samannäköisiä helttakääpiä ja pörrökääpiä ("Cerrena") voidaan tavata samalta puulta aivan vieretysten.


title: Haojue

text: Haojue on kiinalaisen holdingyhtiö "Haojue Holdings"in hallitsema monitahoinen yritysrypäs ja Kiinan suurin kaksipyöräisten moottoriajoneuvojen valmistaja. Haojuen kotipaikka on Guangdongin maakunnan Jiangmen, jonka ohella konsernin keskeisiä toimintoja on Jiangsun maakunnan Changzhoussa. Jiangmen on Kiinan moottoriteollisuuden keskuksia ja kiinalaisen moottoripyörätuotannon pääpaikkoja. Vuoden 2015 lopussa yhtiö ilmoitti taseekseen 12,1 miljardia juania (CNY) ja vuoden 2016 alussa Haojue-brändin arvoksi 40,6 miljardia juania (CNY). Se lukeutuu Aasian 500 kärkibrändin joukkoon. Yhtiöllä on yli 10 000 työntekijää.


title: Haojue

text: Haojuen-konsernin tuotemerkkejä ovat Haojue ja Suzuki. Valmistettavat mopot ja moottoripyörät ovat tyypilliseltä moottoritilavuudeltaan kokoluokassa 100–250 cm³. Tuotteita viedään maailmassa yli 80 maahan tai hallintoalueelle. Haojue Holdingsin tytäryhtiö Jiangmen Dachangjiang Group Co., Ltd. (Jiangmen) on Kiinan suurin moottoripyörien valmistaja. Haojue Holdingsin yhteisyritys japanilaisen Suzuki Motor Corporationin kanssa Changzhou Haojue Suzuki Motorcycle Co., Ltd (Changzhou), on Kiinan suurin moottoripyöräteollisuuden yhteishanke ulkomaalaisen tahon kanssa.


title: Haojue

text: Haojue tai sen tytäryhtiö Jiangmen Dachangjiang Group luetaan japanilaisen Hondan, intialaisen Hero MotoCorpin, intialaisen Bajaj Auton, saksalaisen BMW:n, japanilaisen Suzukin ja Yamahan ohella maailman keskeisempiin moottoripyörävalmistajiin.


title: Parkkiakaasia

text: Parkkiakaasia ("Acacia mearnsii") on nopeasti kasvava, hernekasveihin kuuluva puu, joka on kotoisin Australiasta. Nykyisin se on yksi haitallisimmista vieraslajeista.


title: Parkkiakaasia

text: Parkkiakaasia on kotoisin Kaakkois-Australiasta ja Tasmaniasta, mutta se on levinnyt aluksi ihmisen toimesta Pohjois- ja Etelä-Amerikkaan, Aasiaan, Eurooppaan, Tyynenmeren ja Intian Valtameren saarille, Afrikkaan ja Uuteen-Seelantiin.


title: Parkkiakaasia

text: Parkkiakaasiaa on istutettu, koska siitä on saatu parkkia (tanniinia) tai polttopuuta. Se on levinnyt istutuspaikoiltaan, ja sitä pidetään rikkaruohona, joka kilpailee kotoperäisten kasvien kanssa ja vähentää biologista monimuotoisuutta.


title: Parkkiakaasia

text: Alkuperäisellä levinneisyysalueellaan parkkiakaasia kasvaa metsissä subtrooppisen ja lauhkean ilmaston alueilla. Afrikassa laji kasvaa joutomailla, laitumilla ja rannoilla 600-1700m korkeudessa. Parkkiakaasian on raportoitu sietävän vuotuisen sademäärän vaihtelua 66-228 mm. Vuotuinen keskilämpötila saa olla 15-28 C ja pH 5.0 – 7.2. Parkkiakaasia ei kasva kovin hyvin, jos maaperä on kuiva ja köyhä.


title: Parkkiakaasia

text: Parkkiakaasialla on tärkeä rooli ekosysteemissä sen alkuperäisillä kotiseuduilla Australiassa. Se on pioneerilaji joka leviää nopeasti pensaspalojen tuhoamille alueille. Muiden palkokasvien tavoin se sitoo ilmasta typpeä maaperään juurikyhmyjensä bakteerien avulla.


title: Parkkiakaasia

text: Parkkiakaasian kukissa on erittäin typpipitoinen siitepöly, mutta ei mettä. Kukat houkuttelevat siitepölyä syöviä lintuja.


title: Parkkiakaasia

text: Parkkakaasia tuottaa runsaasti pieniä siemeniä, mutta ei levitä niitä aktiivisesti. Laji versoo juuriversoista voimakkaasti pensaspalojen jälkeen. Se myös tuottaa lukuisia versoja, jotka muodostavat tiheikköjä. Siemenet voivat pysyä elinkelpoisena jopa 50 vuotta.


title: Höytiäisen kanava

text: Höytiäisen kanava on Pohjois-Karjalan Kontiolahdella ja Joensuussa sijaitseva kanava, joka on syntynyt Höytiäisen järvenlaskun yhteydessä vuonna 1859. Järven pinnanlaskulla pyrittiin saamaan lisää maata viljelyyn ja heinänkorjuuseen. Kanavalle on vuonna 1957 rakennettu Puntarikosken voimalaitos. Nykyinen järvien välinen putouskorkeus on 11,7 metriä ja kanavan pituus on noin seitsemän kilometriä.